title: A. B. Normi

text: Heikkisen vanhemmat olivat rakennusmestari Antti Juho Heikkinen ja Anna Jenny Irene Schöneman. Hän oli naimisissa vuodesta 1931 Siiri Elisabeth Ståhlbergin kanssa. Heikkinen asui 1931–1938 Kuopiossa.


title: A. B. Normi

text: Heikkinen julkaisi salanimellä "A. B. Normi" kaksi romaania. Ensimmäinen niistä 1938 ilmestynyt "Hunsvotti – Rautatieltä psykopaattina erotetun miehen elämäntarina" oli katkeransävyinen omaelämäkerrallinen tunnustusromaani ja toinen vuonna 1944 ilmestynyt romaani "Hunsvotti?" käsitteli samoja aiheita mutta romaanin sivumäärä oli kolminkertaistunut ja romaanin tyylilaji muuttunut veijariromaaniksi. Jälkimmäinen romaani ilmestyi myös ruotsiksi käännettynä.


title: Arvid Nisunen

text: Arvid Nisunen oli suomalainen 1900-luvun alussa elänyt runoilija ja sanoittaja.


title: Arvid Nisunen

text: Nisusen kansansävelmään sanoittama työväenlaulu "Aurajoella" on ilmestynyt Sulo Vakkarin esittämänä LP-levyllä "Työväen lauluja" (Scandia 1969).


title: Kuutytönkorento

text: Kuutytönkorento ("Coenagrion lunulatum") on tytönkorentoihin kuuluva pienikokoinen sudenkorento, jonka koiraalla on takaruumiissa kuun muotoinen kuvio.


title: Kuutytönkorento

text: Ulkonäöltään kuutytönkorento on monien muiden tytönkorentolajien kaltainen. Koiraalla on takaruumiin toisessa jaokkeessa kuun muotoinen musta kuvio, jonka etupuolella on pitkittäissuuntaiset viivat. Ne voivat joillakin yksilöillä olla yhdistyneet. Kolmannen ja neljännen jaokkeen etuosat ovat vaaleat niiden selkäpuolten ollessa muuten enimmäkseen tummat. Naaraalla taas on selkäpuolelta pääosin tumma takaruumis, mutta 8. jaoke on etuosastaan vaalea. Iso keskiliuska naaraan kauluksessa ylettyy hiukan sivuliuskien ohi.


title: Kuutytönkorento

text: Kuutytönkorennon takaruumiin pituus on 23–28 mm ja takasiiven pituus 17–23 mm.


title: Kuutytönkorento

text: Kuutytönkorentoa elää Keski- ja Pohjois-Euroopan itäosissa, paikoin Irlannissa ja Ranskassa sekä Pohjois-Aasiassa Kamtšatkan niemimaalle asti. Suomessa laji elää lähes koko maassa, mutta sen yleisyys vaihtelee alueittain. Se elää Etelä- ja Keski-Suomessa harvinaisena ja yleisempänä Pohjois-Lapissa ainakin Inarijärven alueella. Muun muassa Lappeenrannan seudulta on 2000-luvulla löytynyt suurilukuisia esiintymiä. Toisaalta lajista ei tunneta havaintoja laajoilta alueilta Kainuusta ja Keski-Lapista. Ahvenanmaalta sitä ei ole havaittu.


title: Kuutytönkorento

text: Suomessa kuutytönkorennon elinympäristöt keskittyvät etelässä varsinkin suurille soistuneille lammille, joilla kasvaa paljon kelluslehtisiä kasveja, ja Inarijärven seudulla mäntyvaltaisten sora- ja hiekkamaiden matalille lampareille.


title: Kuutytönkorento

text: Kuutytönkorennon lentoaika ajoittuu toukokuun lopulta heinäkuun lopulle päälentoajan ollessa kesäkuussa. Etelä-Suomen varhaisen ja lyhyen lentoajan vuoksi laji saattaa vaikuttaa todellista harvinaisemmalta.


title: Love, Lust, Faith and Dreams

text: Love, Lust, Faith and Dreams on yhdysvaltalaisen rockyhtyeen 30 Seconds to Marsin neljäs albumi. Se julkaistiin 17. toukokuuta 2013.


title: Love, Lust, Faith and Dreams

text: Levyltä on julkaistu kolme singleä: ”Up in the Air”, ”Do or Die”, ”City of Angels”.


title: City of Angels (30 Seconds to Marsin kappale)

text: City of Angels on yhdysvaltalaisen rockyhtyeen 30 Seconds to Marsin kolmas single albumilta "Love, Lust, Faith and Dreams".


title: Alt-J

text: Alt-J (tyyliteltynä alt-J, tunnetaan myös symbolilla ∆) on vuonna 2007 perustettu brittiläinen indie rock -yhtye Leedsistä, Englannista. Yhtyeeseen kuuluvat Joe Newman (kitara/laulu), Gus Unger-Hamilton (koskettimet/laulu) ja Thom Green (rummut). Yhtyeen debyyttialbumi "An Awesome Wave" julkaistiin toukokuussa 2012, ja se voitti Barclaycard Mercury -palkinnon vuonna. Yhtyeen toinen levy "This Is All Yours" julkaistiin syyskuussa 2014 ja se nousi Britannian albumilistan kärkeen.


title: Astrapotheria

text: Astrapotheria oli istukkanisäkkäisiin kuuluva lahko, joka eli Paleoseenikaudelta Mioseenikaudelle. Lahkon lajeja oli enimmäkseen Etelä-Amerikassa, mutta joitakin merkkejä niistä on löydetty myös Antarktiksen alueelta. Lahkon lajit olivat kasvinsyöjiä. Jotkut niistä muistuttivat sarvikuonoja. Lahkoon kuuluvia heimoja olivat Astrapotheriidae ja Trigonostylopidae.


title: ULEB Eurocup 2013–2014

text: Eurocupin kausi 2013–2014 oli sarjan 12:s kausi. Sarja laajeni 48 joukkueen laajuiseksi, ja joukkueet jaettiin kahdeksaan kuuden joukkueen alkulohkoon. Neljän joukkueen jatkolohkoja oli kahdeksan kappaletta, ja niiden jälkeen pelattiin kaksiosaiset pudotuspelit.


title: ULEB Eurocup 2013–2014

text: Eurocupin voitti espanjalainen Valencia BC, joka kukisti loppuotteluissa venäläisen UNIKS Kazanin. Sarjan arvokkaimmaksi pelaajaksi nimettiin Kazanin yhdysvaltalainen Andrew Goudelock.


title: ULEB Eurocup 2013–2014

text: Suomalainen Sasu Salin valittiin alkulohkovaiheen seitsemännen viikon arvokkaimmaksi pelaajaksi. Sarjaan osallistui ensimmäistä kertaa 2000-luvulla myös suomalaisjoukkue, Nilan Bisons.


title: EuroChallenge 2013–2014

text: EuroChallengen kausi 2013–2014 oli sarjan 11:s kausi. Joukkueet jaettiin kahdeksaan neljän joukkueen lohkoon, joiden kaksi parasta jatkoivat neljään neljän joukkueen jatkolohkoihin. Jatkolohkojen jälkeen pelattiin puolivälierät paras kolmesta -periaatteella, ja välierät, pronssiottelu sekä loppuottelu pelattiin yksiosaisina otteluina.


title: EuroChallenge 2013–2014

text: EuroChallengen voitti italialainen Pallacanestro Reggiana, joka kukisti loppuottelussa venäläisen Triumf Ljubertsyn. Final Fourin arvokkaimmaksi pelaajaksi nimettiin italialainen Andrea Cinciarini.


title: EuroChallenge 2013–2014

text: Suomalaisjoukkueita osallistui EuroChallengeen tällä kaudella kaksi kappaletta, Joensuun Kataja ja KTP-Basket, joka pelasi sarjassa sponsorinimellä Team TEHO Sport Kotka. Kotkan Sharaud Curry oli sarjan korikuningas ja sijoittui syöttötilastossa toiseksi. Lisäksi Curry valittiin kerran viikon pelaajaksi.


title: Edward Aaltio

text: Valto Edward Aaltio (22. tammikuuta 1891 Keuruu – 30. tammikuuta 1946 San Francisco, Yhdysvallat) oli amerikansuomalainen kirjailija joka käytti kirjailijanimiä Eetu Antelo ja Valto Eetu Kirri.


title: Edward Aaltio

text: Aaltion vanhemmat olivat kauppias Viktor Arvid Aaltio, ent. Andelin ja Ida Ranta-aho. Hän suoritti keskikoulun Jyväskylän lyseossa 1908 ja oli sitten jonkin aikaa apteekkioppilaana kunnes lähti joulukuussa 1911 merille. Aaltio saapui vapun tienoilla 1912 Melbourneen Australiaan suomalaisella fregatti Glenardilla. Aaltion kirjoittama matkakuvaus Glenardin matkasta Ruotsin Sundsvallista Melbourneen ilmestyi syksyllä 1912 jyväskyläläisessä Suomalainen-lehdessä.


title: Edward Aaltio

text: Aaltio työskenteli jonkin aikaa lammaspaimenena ja kullankaivajana Australiassa kunnes otti uuden pestin purjelaivaan ja matkasi sitten Sydneystä San Franciscoon jonne hän saapui syksyllä 1912. Hän oli sitten merimiehenä Tyynbenmeren rannikolla liikkuneissa laivoissa mutta siirtyi haaksirikon jälkeen työhön kuparikaivokseen Granby Bayssa. Kaivosmiehen ura päättyi työtapaturmaan huhtikuussa 1914 ja tämän jälkeen Aaltio oli Duluthissa suomalaisen lääkärin Väinö Lindgrenin apulaisena ja myöhemmin hän oli Vainion saunalaitoksessa hierojana. Aaltio suoritti myös sairasvoimistelu- ja hierojatutkinnon.


title: Edward Aaltio

text: Aaltio joutui toukokuussa 1918 Yhdysvaltain armeijaan ja hän taisteli sitten syksyllä 1918 länsirintamalla Ranskassa. Haavoittumisen jälkeen Vainio palveli ensimmäisen maailmansodan päätyttyä amerikkalaisissa miehitysjoukoissa Saksassa. Yhdysvaltoihin palattuaan hän asui Chicagossa, Seattlessa, uudelleen vuodesta 1930 Duluthissa, sen jälkeen pari vuotta Detroitissa ja vuodesta 1936 San Franciscossa. Viimeksi Aaltio asui vuodesta 1937 San Franciscon lähellä Walnut Creekissä jossa hänellä oli huvila ja hedelmätarha.


title: Edward Aaltio

text: Aaltion omaelämäkerrallinen romaani "Lännestä länsirintamalle" on ainoa liittoutuneiden joukoissa taistelleen suomalaisen kirjoittama kuvaus ensimmäisen maailmansodan länsirintaman taisteluista. Myöhemmin Aaltio julkaisi vielä amerikansuomalaisista siirtolaisista kertoneen kirjan "Amerikan vieras".


title: Edward Aaltio

text: Suomen konsulina Duluthissa vuosina 1930-39 toiminut varatuomari E.A. Aaltio oli hänen veljensä.


title: Edward Aaltio

text:
Nimellä "Eetu Antelo":
Nimellä "Valto Eetu Kirri":


title: Ainolan lastentarha

text: Ainolan lastentarha oli Kiikkusaaren Laskuniemessä Oulun Hupisaarten kaupunginpuistossa sijainnut lastentarharakennus, joka tuhoutui talvisodan pommituksissa 1940.


title: Ainolan lastentarha

text: Hemming Åströmin tytär, lastentarhanopettajaksi Saksassa opiskellut Hanna Åström (myöhemmin Frankenhaeuser), perusti lastentarhan Ouluun vuonna 1901. Lastentarha, joka oli tarkoitettu lähinnä Veljekset Åströmin tehtaiden työntekijöiden lapsille, aloitti toimintansa ns. Porttimökissä Hupisaarten Pakolansaaressa.


title: Ainolan lastentarha

text: Porttimökki oli pieni, eikä lastentarhaksi tarkoituksenmukainen. Lastentarha toimi rakennuksessa vain muutaman vuoden, kun Hanna Åström rakennutti uuden Laskuniemen lastentarhan läheiseen Kiikkusaareen. Kansallisromanttista karelianismia edustavan kaksikerroksisen vuoraamattoman hirsirakennuksen suunnitteli arkkitehti Viktor J. Sucksdorff. Rakennuksen sydämenä toimi miehenkorkuisella avotakalla varustettu kahden kerroksen korkuinen pirtti, jonka ympärille luokkahuoneet oli ryhmitelty. Ajan tavan mukaan opettajat asuivat rakennuksessa: alakerrassa oli yksi ja yläkerrassa kaksi huonetta opettajille. Johtajattaren asuntona toimi Merikosken puolella oleva parvekkeellinen huone. Lastentarhaan rakennettiin myös yksi Oulun ensimmäisistä vesikloseteista.


title: Ainolan lastentarha

text: Hanna Åström meni naimisiin arkkitehti Carl Frankenhaeuserin kanssa 1909 ja muutti miehensä kanssa Helsinkiin, josta he pian muuttivat Porvoon maalaiskuntaan Kullon kylään. Hanna Frankenhaeuser lahjoitti lastentarhan Nuorten Ystävät -yhdistykselle vuonna 1914, jolloin lastentarhasta ensimmäistä kertaa alettiin puhua nimellä Ainolan lastentarha. Ainolan lastentarhan ensimmäinen lukukausi Nuorten Ystävien ylläpitämänä oli syyslukukausi 1914.


title: Ainolan lastentarha

text: Ainolan lastentarha tuhoutui talvisodan pommituksissa 21. tammikuuta 1940. Ainolan aluetta pommitettiin kolmesti kyseisen päivän aikana: ensimmäinen pommitus katkaisi lastentarhan sähköt, toisessa pommituksessa rikkoutuivat vesijohdot ja osa ikkunoista, kolmas pommitus osui lastentarhaan, jolloin talon vintti syttyi palamaan ja sieltä tuli levisi niin, että koko rakennus tuhoutui. Lastentarhaan kuuluneista rakennuksista säilyivät vain leikkimökki ja ns. Alakööki, jossa sijaitsi ulkohuoneet, puuliiteri, pesutupa ja tunkio. Oulun kaupunki kunnosti Alaköökin lasten leikkitaloksi vuonna 1985. Alakööki tuhoutui tuhopoltossa 6. lokakuuta 2011, mutta kaupunki on rakentanut sen tilalle uuden rakennuksen entiseen tyyliin.


title: Ainolan lastentarha

text: Nuorten Ystävät rakennutti arkkitehti Gustaf Strandbergin suunnitteleman uuden lastentarharakennuksen silloisten Rautatien- ja Roobertinkatujen kulmaukseen vuosina 1941–1945. Rakennuksessa toimii nykyisin kaupungin ylläpitämä Ainolan päiväkoti.


title: Derrick Crayton

text: Derrick Crayton (s. 7. toukokuuta 1975) on yhdysvaltalainen koripallovalmentaja ja entinen koripalloilija, joka valmentaa suomalaisen Korikobrien organisaatiossa.


title: Derrick Crayton

text: Yliopistotasolla University of Arkansas at Little Rockia edustanut Crayton pelasi ammattilaisena eri puolilla maailmaa. Suomessa hän edusti kolmea eri seuraa, joista BC Nokiaa Suomen pääsarjassa kaudella 2001–2002 18,3 pisteen ja 8,6 levypallon ottelukohtaisilla keskiarvoilla.


title: Derrick Crayton

text: Valmentajaurallaan Crayton on valmentanut suomalaisseurojen lisäksi palestiinalaisia seurajoukkueita voittaen joukkueineen Palestiinan mestaruuden ja Palestiinan maajoukkuetta. Suomessa Crayton nosti Forssan Koripojat Korisliigaan, minkä lisäksi hän on valmentanut Äänekosken Huimaa ja toiminut lapualaisen Korikobrien valmennusryhmässä. Kauden 2013–2014 alussa Korikobrien päävalmentaja Terence Stansbury erotettiin tehtävästään, ja Crayton toimi kauden loppuun saakka joukkueen päävalmentajana.


title: La La La (Naughty Boyn kappale)

text: La La La on brittiläistuottaja Naughty Boyn kappale, joka sisältää Sam Smithin esittämiä sanoja. Se julkaistiin Naughty Boyn Hotel Cabana-debyyttialbumin toisena singlenä 18. toukokuuta 2013. Kappale saavutti listan ensimmäisen sijan 26 eri valtion listoilla, kuten Britannian singlelistalla. Kappaleen julkaisuaikaan se vahvistettiin Official Charts Companylla Britannian vuoden 2013 nopeiten myyneeksi singleksi. Vuoden 2013 lopussa "La La La" oli Britanniassa vuoden 2013 kuudenneksi nopeiten myynyt single, myyden yli 145 000 kopiota julkaisuviikollaan.


title: Turkvision laulukilpailu

text: Turkvision laulukilpailu () on turkkilaisten kansojen välinen vuosittainen laulukilpailu, jonka formaatti perustuu Eurovision laulukilpailuun. Kilpailussa on itsenäisten valtioiden lisäksi mukana myös useita epäitsenäisiä turkkilaisten kansojen asuttamia alueita. Kilpailu järjestettiin ensimmäistä kertaa vuonna 2013.


title: Tyler Blackett

text: Tyler Nathan Blackett (s. 2. huhtikuuta 1994 Manchester) on englantilainen jalkapalloilija, joka edustaa Skotlannin valioliigassa pelaavaa Celtic FC:tä lainalla Englannin valioliigan Manchester Unitedista. Blackett on pelipaikaltaan keskus- tai vasen puolustaja. Blacketilla on sukujuuria sekä Barbadoksella että Jamaikalla, joten hän voi edustaa aikuisten maajoukkuetasolla Jamaikaa, Englantia tai Barbadosta.


title: Tyler Blackett

text: Manchester Unitedin kasvatti Blackett teki debyyttinsä Valioliigassa kauden 2014-15 avauskierroksella Swansea Cityä vastaan Unitedin paidassa. Blackett sai ottelussa keltaisen kortin, kun United hävisi 1-2. Ennen debyyttiänsä pääsarjatasolla Blackett pelasi Englannin Mestaruussarjassa lainasopimuksella sekä Blackpool FC:n että Birmingham Cityn riveissä. Kaudella 2014-2015 Blackett pelasi 11 valioliigaottelussa. Kaudeksi 2015-2016 hän siirtyi lainalle Skotlannin valioliigan Celtic FC:hen.


title: Tyler Blackett

text: Hän on pelannut myös Englannin nuorisomaajoukkueissa. Vuodesta 2014 hän on kuulunut Englannin alle 21-vuotiaiden jalkapallomaajoukkueeseen.


title: Bowler

text: Bowler voi viitata seuraaviin:


title: Donald Sanford

text: Donald Eugene Sanford (s. 5. helmikuuta 1987 Los Angeles, Yhdysvallat) on Yhdysvalloissa syntynyt, mutta myöhemmin Israelin kansalaisuuden saanut pikajuoksija, joka kilpailee 400 metrillä. Siinä Sanfordin ennätys on Eugenessa vuonna 2010 vielä Yhdysvaltain väreissä juostu 45.21.


title: Donald Sanford

text: Vuonna 2012 Israelia ensimmäisen kerran edustanut ja saman vuoden EM-kisoissa Helsingissä 400 metrillä neljänneksi sijoittunut Sanford voitti pronssia yleisurheilun EM-kisoista 2014 Zürichistä 400 metriltä tuloksella 45.27, joka on samalla myös Israelin ennätys. Israelin kansalaisuuden Sanford sai mentyään naimisiin israelilaisen koripalloilijan kanssa. Hän kilpaili myös vuoden 2012 kesäolympialaisissa Lontoossa, jossa hän jäi alkueriin. Vuoden 2015 Euroopan kisoista Bakusta Sanford saavutti sekajoukkuekilpailun pronssia voitettuaan 400 metrin kilpailun.


title: Donald Sanford

text: Sanford on 193 senttimetriä pitkä, painaa 84 kiloa ja edustaa Zenith Velocity AC:tä.


title: Viialan viilatehdas

text: Viialan viilatehdas oli Viialassa vuosina 1901–1998 toiminut viiloja valmistanut metallialan yritys.


title: Viialan viilatehdas

text: Viilatehtaan perusti 1901 insinööri Erik Estlander, yrityksen nimenä oli aluksi "Wiiala Filfabrik, innehafvare Erik Estlander". Tehdas siirtyi sitten H. Stenvallille ja yrityksen nimeksi muuttui "Viiala Filfabrik (H Stenvall)". Tehtaassa valmistettiin uusia viiloja ja teroitettiin myös käytettyjä viiloja. Vuonna 1913 tehtaassa työskenteli 27 työntekijää. Tuotannon pääosa meni Suomeen ja suurin vientimaa oli Venäjä.


title: Viialan viilatehdas

text: Viilatehtaasta tuli 1919 osakeyhtiö nimeltä "Viialan Viilatehdas Oy". Vanha tehdas tuhoutui 1921 tulipalossa ja tämän jälkeen rakennettiin uusi tehdas jossa oli laajemmat tilat ja uudistetut koneet. Viilatehtaalla oli myös oma konepaja jossa valmistettiin viilojen tuotannossa tarvittuja erikoiskoneita. Vuonna 1939 tehtaan tuotannosta meni neljäsosa vientiin, vientimaita olivat Pohjoismaat, Baltian maat, Hollanti, Kreikka, Turkki, Intia, Kanada ja Etelä-Amerikka. Raaka-aineena käytetty teräs tuli Ruotsista ja Englannista.


title: Viialan viilatehdas

text: Vuoden 1950 tienoilla viilatehtaalla oli noin 160 työntekijää. Päätuotteina olleiden viilojen lisäksi valmistettiin ankkureita, erilaisia työkaluja ja marjaseuloja sekä marjapoimuureita. Vuonna 1950 yrityksen omistajiksi tulivat Rautakonttori Oy sekä Rautakauppojen Oy ja sen tytäryhtiö Puolimatkan Teollisuus Oy.


title: Viialan viilatehdas

text: Yritys toimi vuodesta 1956 nimellä "Viialan Viila Oy". Sandvikin viimeksi omistaman tehtaan viilatuotanto siirrettiin 1996 yrityskauppojen kautta ulkomaille ja yrityksen toiminta päättyi 1998. Viialan museossa on esillä viilatehtaan vanhoja koneita ja laitteita sekä tehtaan valmistamia viiloja ja muita tuottaita.


title: Yann Sommer

text: Yann Sommer (s. 17. joulukuuta 1988 Morges) on sveitsiläinen jalkapallomaalivahti, joka edustaa Bundesliigassa pelaavaa Borussia Mönchengladbachia. Sommer kuuluu myös Sveitsin jalkapallomaajoukkueeseen.


title: Yann Sommer

text: Yann Sommer aloitti ammattilaisuransa vuonna 2005 FC Baselin kakkosjoukkueessa. Vuonna 2007 hän teki sopimuksen ykkösjoukkueen kanssa, mutta siirtyi samana vuonna lainalle Sveitsin sarjoissa pelaavaan liechtensteiniläiseen FC Vaduziin. Vaduzissa Sommer pelasi tammikuuhun 2009 asti, kunnes hän palasi takaisin lainalta Baseliin ykkösmaalivahti Franco Costanzon loukkaannuttua. Sommer tekikin debyyttinsä Raiffeisen Super Leaguessa saman vuoden helmikuussa BSC Young Boys-ottelussa, joka päättyi Baselin 3-2-tappioon. Hän pelasi kuusi peliä kauden loppuun mennessä. Kesällä Sommer siirtyi lainalle Baselin kilpailijaan Grasshoppersiin yhden kauden kestävällä lainasopimuksella. Hän oli tuon kauden joukkueen ykkösmaalivahti.


title: Yann Sommer

text: Kauden jälkeen Sommer palasi Baseliin, jonka kanssa hän teki viiden vuoden sopimuksen. Sommer oli yhä Costanzon kakkosmaalivahtina. Costanzon sopimus kuitenkin päättyi maaliskuussa 2011 ja hän sai lähteä. Sommer oli näin FC Baselin ykkösmaalivahti. Seuraavalla kaudella Sveitsin mestaruuden voittanut Basel pääsi Mestareiden liigaan. Mestareiden liigassa Baseli yllätti monet voittamalla Manchester Unitedin ja häviämällä vasta neljännesvälierissä Bayern Münchenille. Kotimaassaan Sommer voitti Baselin kanssa tuplan, eli liigan ja cupin. Liigan Basel voitti myös kausina 2012-13 ja 2013-14 ja Uhren Cupin vuonna 2013.


title: Yann Sommer

text: Kesällä 2014 Sommer siirtyi Bundesliigassa pelaavaan Borussia Mönchengladbachiin, kun seuran ykkösmaalivahti Marc-André ter Stegen siirtyi FC Barcelonaan. Hän pelasi hienon kauden torjuen täydet minuutit jokaisessa ottelussa ja pitäen 16 kertaa nollapelin.


title: Yann Sommer

text: Nuorten maajoukkueissa Sveitsiä edustanut ja alle 21-vuotiaissa EM-hopeaa vuonna 2011 voittanut Sommer debytoi Sveitsin jalkapallomaajoukkueessa vuonna 2012 harjoitusottelussa Romaniaa vastaan Luzernissa. Toukokuussa 2014 maajoukkueen silloinen päävalmentaja Ottmar Hitzfeld nimesi Sommerin Sveitsin joukkueeseen kesän MM-kisoihin. Kisoissa Sommer ei pelannut otteluakaan ja oli pitkään Diego Benaglion varjossa, vaikka joidenkin mielestä Sommer oli parempi kuin kokenut Benaglio. Benaglion jätettyä maajoukkueen elokuussa 2014 Sommer taistelee ykkösmaalivahdin paikasta Roman Bürkin ja Marwin Hitzin kanssa.


title: Sifan Hassan

text: Sifan Hassan (s. 1. tammikuuta 1993) on etiopialaissyntyinen keskimatkojen juoksija ja kestävyysjuoksija, joka sai Alankomaiden kansalaisuuden marraskuussa 2013.


title: Sifan Hassan

text: Hassan tuli Alankomaihin pakolaisena 15-vuotiaana ja jatkoi aiempaa juoksuharrastustaan muutamaa vuotta myöhemmin. Huomattuaan lahjakkuutensa kansainvälisen tason juoksijaksi hän päätti keskittyä sairaanhoitajaopintojen ohella myös juoksemiseen ja muutti kansalliseen valmennuskeskukseen Papendaliin.


title: Sifan Hassan

text: Joulukuussa 2013 Hassan voitti maastojuoksun alle 23-vuotiaiden Euroopan-mestaruuden Belgradissa. Helmikuussa 2014 hän juoksi 1 500 metrin sisäratojen Alankomaiden ennätyksen 4.05,34 Birminghamissa. Sopotin MM-hallikilpailuissa 2014 Hassan sijoittui viidenneksi 3 000 metrin juoksussa. Hän paransi 1 500 metrin ulkoratojen Alankomaiden ennätystä ja alle 23-vuotiaiden Euroopan ennätystä juostuaan ensin toukokuussa Eugenessa 3.59,38 ja heinäkuussa Saint-Denis’ssä 3.57,00.


title: Sifan Hassan

text: Zürichin EM-kilpailuissa 2014 Hassan voitti kultaa 1 500 metrillä ajalla 4.04,18 kukistettuaan loppukirissä Ruotsin Abeba Aregawin. 5 000 metrillä hän sai hopeaa ajalla 15.31,79 hävittyään loppukirissä toiselle ruotsalaiselle Meraf Bahtalle. Hassan juoksi 3 000 metrin Alankomaiden ennätyksen 8.29,38 Brysselissä syyskuussa 2014. Hän voitti 1 500 metriä Marrakechin maanosien cupissa.


title: Sifan Hassan

text: Hassan paransi 1 500 metrin Alankomaiden sisärataennätystä talvella 2015 Karlsruhessa aikaan 4.02,57 ja Tukholmassa aikaan 4.00,46. Hän voitti sisäratojen Euroopan-mestaruuden 1 500 metrillä Prahassa 2015 ajalla 4.09,04. Hän teki saman matkan Alankomaiden ulkoratojen ennätyksen 3.56,05 Monacossa 17. heinäkuuta 2015. Pekingin MM-kisoissa 2015 Hassan juoksi pronssille 1 500 metrillä ajalla 4.09,34. 800 metrin juoksussa hän karsiutui välierissä. Hän teki mailin juoksun Alankomaiden ennätyksen 4.18,20 Brysselissä 11. syyskuuta 2015. Hän voitti maastojuoksun Euroopan-mestaruuden Hyères'ssä 2015.


title: Sifan Hassan

text: Hassan voitti 1 500 metrin sisäratojen maailmanmestaruuden Portlandissa 2016 ajalla 4.04,96. Hän sai samalla matkalla EM-hopeaa Amsterdamissa 2016 ajalla 4.33,76. Rio de Janeiron olympialaisissa 2016 hän sijoittui 1 500 metrillä viidenneksi ja karsiutui 800 metrillä alkuerissä. Hän paransi helmikuussa 2017 Alankomaiden halliennätystä maililla New Yorkissa aikaan 4.19,89 ja 3 000 metrilä Birminghamissa aikaan 8.30,76. Ulkoradoilla hän juoksi samana vuonna maansa ennätykset 5 000 metrillä toukokuussa Eugenessa ajalla 14.41,24 ja 3 000 metrillä elokuussa Birminghamissa (8.28,90). Lontoon MM-kilpailuissa 2017 hän sai pronssia 5 000 metrillä ajalla 14.42,73 ja sijoittui viidenneksi 1 500 metrillä.


title: Sifan Hassan

text: Hassan saavutti Birminghamin sisäratojen MM-kilpailuissa 2018 hopeaa 3 000 metrillä ajalla 8.45,68 ja pronssia 1 500 metrillä ajalla 4.07,26. Hän juoksi 5 000 metrin Euroopan ennätyksen 14.22,34 Rabatissa 13. heinäkuuta 2018. Hän kohensi Alankomaiden mailin ennätyksen lukemiin 4.14,71 Lontoossa 22. heinäkuuta. Hän voitti 5 000 metrin Euroopan-mestaruuden Berliinissä ajalla 14.46,12. Ostravan maanosien cupissa hän voitti 3 000 metriä Alankomaiden ennätysajalla 8.27,50. Hän juoksi puolimaratonin Euroopan ennätyksen 65.15 Kööpenhaminassa 16. syyskuuta 2018.


title: Pete Sears

text: Pete Sears (s. 23. toukokuuta 1973) on yhdysvaltalais-ranskalainen aktiiviuransa lopettanut koripalloilija.


title: Pete Sears

text: Sears pelasi ammattilaisurallaan Suomessa ja Ranskassa. Suomessa Sears edusti Tampereen Pyrintöä kaudella 1995–1996 tehden 24,3 pistettä ja ottaen 6,6 levypalloa ottelua kohden. Hän oli kauden tarkin vapaaheittäjä onnistuen 91,25-prosenttisesti. Vuosina 2004–2005 Sears pelasi I-divisioonan Korikobrissa.


title: Lihaan leikattu kauneus

text: Lihaan leikattu kauneus: kosmeettisen kirurgian ruumiillistuneet merkitykset on Taina Kinnusen kirja, jonka on julkaissut vuonna 2008 Gaudeamus.


title: David Martino

text: David Martino (s. 27. elokuuta 1975) on yhdysvaltalais-italialainen aktiiviuransa lopettanut koripalloilija.


title: David Martino

text: Martino pelasi ammattilaisurallaan Suomessa, Ranskassa, Alankomaissa ja Italiassa. Suomessa Martino edusti Pyrbasketia kaudella 1998–1999 tehden 13,2 pistettä ja ottaen 2,2 levypalloa ottelua kohden.


title: Matti Kohva

text: Matti Edgar Kohva (s. 6. tammikuuta 1939 Helsinki – 19. elokuuta 2015) oli suomalainen televisiotoimittaja sekä suhdetoiminnan ja vaikuttajaviestinnän asiantuntija. Hän toimi pitkään suomalaisen elinkeinoelämän mediasuhteita länsimarkkinoilla edistävän Finnfacts-instituutin johtajana ja 1990-luvun puolivälistä Helsingin kaupungin EU-edustuston päällikkönä.


title: Matti Kohva

text: Kohva valmistui agronomiksi 1965. Hän työskenteli 1963–1965 Yleisradion maatalous- ja metsätoimittajana, sitten maatalouden suhdetoimintakeskuksen johtajana ja 1967–1971 Mainostelevision asiaohjelmien päällikkönä. Vuosina 1971–1991 Kohva toimi Finnfacts-instituutin johtajana ja vuodesta 1988 Maanpuolustus-lehden päätoimittajana. Suomen liityttyä Euroopan Unionin jäseneksi Kohva valittiin Helsingin kaupungin EU-toimiston päälliköksi edistämään Helsingin asemaa unionissa. Hän toimi tehtävässä vuodesta 1995 eläkkeelle jäämiseensä 2002 saakka.


title: Matti Kohva

text: Kohva oli mukana Maanpuolustuskurssiyhdistyksen ja Stadin slangi ry:n toiminnassa.


title: Oboronprom

text: Oboronprom () on Venäjän valtionkorporaatio Rostehin tytäryhtiö. Se on vuonna 2002 perustettu teollisuuskonserni, johon kuluvissa yhtiöissä valmistetaan helikoptereita, turbiinimoottoreita ja ilmapuolustusjärjestelmiä. Yrityksen kotipaikka on Moskova.


title: Oboronprom

text: Konsernin keskeisimmät tytäryritykset ovat:


title: Oboronprom

text: Rostehin johto kertoi elokuussa 2013 haluavansa purkaa Obronpromin tarpeettomana Rostehin organisaatiotasona holdingyhtiöiden ja emoyhtiön välissä. Vertoljoty Rossiin eli helikopterituotannon holdingyhtiön listaamista pörssiin on suunniteltu. Moottorivalmistuksen kerrottiin puolestaan olevan taloudellisesti kannattamatonta, tarvitsevan valtiollista tukea ja vaativan toiminnan uudelleenkohdistamista.


title: John Smith (koripalloilija)

text: John Smith (s. 1. maaliskuuta 1973) on yhdysvaltalainen aktiiviuransa lopettanut koripalloilija.


title: John Smith (koripalloilija)

text: Smith pelasi ammattilaisurallaan Suomessa, Uudessa-Seelannissa ja Yhdistyneessä kuningaskunnassa. Suomessa Smith edusti Pyrbasketia kaudella 1998–1999 tehden 18,0 pistettä ja ottaen 8,2 levypalloa ottelua kohden. Hän pelasi Suomen pääsarjaa myös Äänekosken Huimassa ja BC Jyväskylässä, jossa teki Suomi-uransa parhaat tilastolukemat, 20,6 pistettä ja 8,9 levypalloa ottelua kohden.


title: Ukrainan asevoimat

text: Ukrainan asevoimat (ukr. Збройні сили України) on vuonna 1917 perustettu Ukrainan valtion aseellinen puolustusorganisaatio. Sen toiminta oli pysähdyksissä Neuvostoliiton aikana, mutta se aloitti toimintansa uudelleen vuonna 1991. Brittiläisen konfliktien tutkimuskeskuksen mukaan Ukraina sai Neuvostoliitolta perinnöksi vahvat asevoimat..


title: Viktor Vlasov

text: Viktor Vlasov –nimisiä henkilöitä ovat:


title: Viktor Vlasov (koripalloilija)

text: Viktor Petrovitš Vlasov (, 1. syyskuuta 1925 Moskova, Venäjän SFNT – 2002) oli Neuvostoliittoa edustanut koripalloilija, olympiamitalisti ja Euroopan mestari.


title: Viktor Vlasov (koripalloilija)

text: Vlasov saavutti olympiahopeaa Neuvostoliiton koripallomaajoukkueen pelaajana Helsingissä 1952. EM-kilpailuissa hän voitti kultaa vuosina 1951 ja 1953 sekä pronssia vuonna 1955.


title: Viktor Vlasov (ampuja)

text: Viktor Aleksejevitš Vlasov (, s. 11. kesäkuuta 1951 Moskova, Venäjän SFNT) on Neuvostoliittoa edustanut, aktiiviuransa lopettanut kilpa-ampuja ja olympiavoittaja.


title: Viktor Vlasov (ampuja)

text: Vlasov voitti 50 metrin pienoiskiväärin asentokilpailun olympiakultaa Moskovassa 1980.


title: WarioWare

text: WarioWare, tunnetaan Japanissa nimellä Made in Wario (メイド イン ワリオ "Meido in Wario"), on videopelisarja Nintendon alustoille. Sarjan aloitti vuonna 2003 Game Boy Advance -alustalle julkaistu .


title: VSMPO-AVISMA

text: VSMPO-AVISMA () on yksi Venäjän keskeisistä kaivos- ja metalliteollisuusyhtymistä. Se on maailman suurin titaanin ja suuri alumiinin tuottaja. Yhtiön päätuotteet valmistetaan titaanista, sen yhdisteistä kuten ferrotitaanista. Tuotannossa ovat myös alumiini ja sen yhdisteet, teräs ja nikkelipohjaiset yhdisteet. Näistä valmistetaan tankoja, levyjä, kalvoja, putkia ja kehittyneempiä rakenteita kuten kuluttajamarkkinoille suunnattuja ajoneuvojen alumiinivanteita. Yhtiön titaani- ja alumiinituotteita käytetään runsaasti ilmailun, koneenrakennuksen, laivanrakennuksen ja muiden teollisuusalojen tarpeisiin.


title: VSMPO-AVISMA

text: Yhtiön palveluksessa työskentelee noin 19 000 henkeä.


title: VSMPO-AVISMA

text:
Yhtiö toimittaa metallituotteitaan 300 asiakasyritykselle kaikkiaan 48 maahan. Yhtiön merkittäviin asiakkaisiin lukeutuvat Boeing, Embraer, Rolls Royce, Airbus, Goodrich, Pratt & Whitney, Safran ja Messier-Bugatti-Dowty sekä venäläinen ilmailuteollisuus. Keskeisten asiakkaittensa kanssa yhtiö on sopinut kumppanuussopimuksia. Esimerkiksi 100 prosenttia Embraerin käyttämästä titaanista tulee VSMPO-AVISMA -yhtymästä. Boeingilla osuus on 35%, EADS:llä (Airbus) 65% ja Goodrichillä 90%.
Yhtiön pääkonttori on Uralin itäpuolella Sverdlovskin alueen Verhnjaja Saldan kaupungissa. Yhtiön osake on noteerattu Moskovan pörssiissä (MCX:VSMO). Yhtiön jouduttua taloudellisiin ongelmiin Venäjän valtionkorporaatio Rosteh osti enemmistön yhtiön osakkeista turvatakseen ilmailuteollisuudelle keskeisen tuotantoalan jatkuvuuden ja hallinnan. Vuonna 2012 Rosteh myi kuitenkin runsaan 45 prosentin osakeomistuksen ja jätti itselleen yhä 25 prosentin (+1 osake) omistusosuuden. Yhtiön johdolle siirtyi 50% (+1 ääni) osakekannasta. VSMPO-AVISMA hallitse noin 30 prosenttia maailman titaanintuotannosta.


title: VSMPO-AVISMA

text: RIAraitingin sadan venäläisen suuryritysten vuoden 2014 vertailussa yhtymä sijoittui markkina-arvoltaan 48 suurimmaksi. Yhtiön arvoksi arvioitiin 87,312 miljardia ruplaa vuoden 2013 lopussa (+18,6 % edellisvuoteen).


title: Lucas Orbán

text: Lucas Alfonso Orbán (s. 3. helmikuuta 1989 Buenos Aires, Argentiina) on argentiinalainen jalkapalloilija. Hän edustaa Espanjan Primera Divisiónissa pelaavaa Valenciaa ja on pelipaikaltaan vasen laitapuolustaja.


title: Lucas Orbán

text: 31. heinäkuuta 2013 Orbán teki nelivuotisen sopimuksen ranskalaisseura Bordeauxin kanssa. Hän teki ensiesiintymisensä joukkueessa 13. syyskuuta 2013 ottelussa Paris Saint-Germainia vastaan.


title: Lucas Orbán

text: 11. elokuuta 2014 Orbán siirtyi espanjalaisseura Valenciaan viisivuotisella sopimuksella.


title: Shazam

text: Shazam on sovellus, jonka avulla käyttäjät voivat tunnistaa soivia musiikkikappaleita. Ohjelma on saataville iOS-, Android-, BlackBerry-, Symbian- ja Windows Phone -mobiilikäyttöjärjestelmille sekä vuodesta 2014 alkaen myös Windows 8- ja Mac-tietokoneille.


title: Shazam

text: Shazam kerää musiikista älypuhelimen tai kannettavan tietokoneen sisäänrakennetulla mikrofonilla lyhyen näytteen, josta muodostetaan akustinen sormenjälki (ks. musiikkitiedonhaku). Jos Shazamin palvelimelta löytyy sormenjälkeä vastaavan kappaleen tiedot, ne näytetään käyttäjälle. Jotkin Shazamin versiot näyttävät käyttäjälle myös linkkejä esimerkiksi iTunesiin, YouTubeen, Spotifyhin tai muihin musiikkipalveluihin, josta kappale löytyy.


title: Shazam

text: Helmikuussa 2014 IT-asiantuntijat havaitsivat, että Shazamin Android-versio välittää käyttäjän henkilökohtaisia tietoja mainostajille.


title: SoundHound

text: Soundhound on mobiilisovellus, jonka avulla käyttäjät voivat tunnistaa soivia musiikkikappaleita. Ohjelma on saataville iOS-, Android-, BlackBerry- ja Windows Phone -käyttöjärjestelmiin.


title: Iskuryhmä

text: Iskuryhmä (, "Odinochnoye plavanie") on vuonna 1985 valmistunut neuvostoliittolainen toimintaelokuva, jonka on ohjannut Mihail Tumanishvili. Tammikuussa 1986 ensi-iltaan tullut Iskuryhmä oli vuoden toiseksi katsotuin elokuva Neuvostoliitossa.


title: Iskuryhmä

text: Elokuvaa on usein kutsuttu "Neuvosto-Ramboksi" amerikkalaisten Rambo-elokuvien mukaan, vaikka sen sankareina on kokonainen sotilasyksikkö yksittäisen taistelijan sijaan. Noin seitsemän kuukautta "Rambo – taistelija 2:n" jälkeen ensi-iltaan tullutta Iskuryhmää on lännessä pidetty myös Neuvostoliiton harkittuna vastavetona Rambolle. Iskuryhmässä on useiden muiden kylmän sodan aikaisten neuvostoelokuvien tavoin vahvaa amerikkalaisvastaista propagandaa, mutta se jäi Mihail Gorbatšovin aloittaman uudistuspolitiikan myötä tiettävästi viimeiseksi lajityyppinsä edustajaksi. Elokuvaa itsessään ei pidetä kovinkaan korkeatasoisena.


title: Iskuryhmä

text: Floridassa sijaitsevalle golfkentälle kokoontuneet amerikkalaiset teollisuuspohatat päättävät aiheuttaa aseellisen selkkauksen Neuvostoliiton ja Yhdysvaltojen välille, koska pelkäävät aseistariisuntasopimuksien vähentävän heidän omistamiensa asetehtaiden voittoja. He päättävät upottaa Singaporesta San Diegoon matkalla olevan amerikkalaisen luksusristeilijän ja lavastaa Neuvostoliiton syylliseksi tapahtuneeseen. Tehtävään palkataan entinen sotilas Jack Hessalt, joka Vietnamin sodan aikana oli syyllistynyt lukuisiin siviilien joukkomurhiin. Hänen pieneltä Tyynenmeren saarelta laukaisemansa ohjus osuu kuitenkin väärään alukseen, jolla purjehtinut pariskunta pelastuu samalle saarelle. Sotaharjoituksesta palaamassa oleva Neuvostoliiton Tyynenmeren laivaston alus vastaanottaa upotetun veneen hätäsignaalin ja rientää pelastamaan sen matkustajia autiona pidetyltä saarelta, jossa kuitenkin sijaitsee CIA:n salainen ohjustukikohta. Sota-aluksessa on mukana majuri Shatokhinin johtama laivaston erikoisjoukkojen yksikkö, jonka tehtäväksi muodostuu lopulta pelastaa maailma kolmannelta maailmansodalta, kun epäonnistumisestaan suuttunut Hessalt päättää iskeä Neuvostoliittoa vastaan ydinohjuksella.


title: Mihail Tumanishvili

text: Mihail Josimovitš Tumanishvili (, 19. kesäkuuta 1935 Moskova – 22. joulukuuta 2010 Moskova) oli georgialaistaustainen venäläinen elokuva- ja teatteriohjaaja. Hänet tunnetaan parhaiten 1980–1990-luvun toiminta- ja historiallisista elokuvistaan, joista tunnetuin on vuonna 1985 valmistunut "Iskuryhmä".


title: Mihail Tumanishvili

text: Näyttelijäksi opiskellut Tumanishvili toimi pitkään ohjaajana Moskovan Pushkin-teatterissa, sekä esiintyi muutamassa elokuvassa 1950–1960-lukujen vaihteessa. Omia elokuvia hän alkoi tekemään vuonna 1981 ja ohjasi niiden lisäksi myös useita televisiosarjoja 1990- ja 2000-luvuilla. Vuonna 1980 Tumanishvili toimi Moskovan olympialaisten avajais- ja päätösseremonioiden pääohjaajana.


title: Ungulata

text: Kaviokyntiset eli ungulaatit (Ungulata) on luokittelematon taksoni ylälahkon Laurasiatheria ja lahkojen välissä. Siihen kuuluvat kavioeläimet (Perissodactyla), sorkkaeläimet (Artiodactyla), norsueläimet (Proboscidea), sireenieläimet (Sirenia), valaat (Cetacea), tamaanit (Hyracoidea) ja putkihampaiset (Tubulidentata) sekä joitakin sukupuuttoon kuolleita lahkoja. Kaikki ryhmän lahkot todennäköisesti polveutuvat yhteisestä kantamuodosta, joka oli varhaisin kaviokyntisiin kuuluva eläin. Varhaisin tunnettu ryhmän edustaja on "Protungulatum", joka eli Pohjois-Amerikassa liitukaudella.


title: Laurasiatheria

text: Laurasiatheria on yleisimpiä istukkanisäkkäiden osalahkoon kuuluvia ylälahkoja. Siihen kuuluvia lahkoja ovat kavioeläimet ("Perissodactyla"), sorkkaeläimet ("Artiodactyla"), valaat ("Cetacea"), petoeläimet ("Carnivora"), muurahaiskävyt ("Pholidota"), lepakot ("Chiroptera"), siilit ("Erinaceomorpha") sekä muun muassa päästäiset sisältävä "Soricomorpha".


title: Alderneyn punta

text: Alderneyn punta on Kanaalisaariin kuuluvalla Alderneyn saarella käytössä oleva rahayksikkö, joka on sidottu Englannin puntaan. Se jakaantuu 100 penceen.


title: Turun Säästöpankki

text: Turun Säästöpankki – Åbo Sparbank oli Turussa toiminut Suomen ensimmäinen säästöpankki. Sen perusti Johan Julin 1822. Vuonna 1989 se yhdistyi muiden alueen kaksikielisten säästöpankkien kanssa Turun Alueen Säästöpankiksi, joka puolestaan 1992 liittyi Suomen Säästöpankkiin. Nykyisin säästöpankkitoimintaa Turun seudulla hoitaa Liedon Säästöpankki.


title: Turun Säästöpankki

text: Säästöpankkiaate oli syntynyt muutamaa vuosikymmentä aiemmin Britanniassa parantamaan teollisen vallankumouksen synnyttämän kaupunkien köyhän palkansaajaväestön asemaa. Säästöpankkien perustaminen teki rahan tallettamisen ja lainanoton ensi kertaa mahdolliseksi tavalliselle kansalle.


title: Turun Säästöpankki

text: Turun akatemian apteekkari Johan Julin nuorempi kirjoitti huhtikuussa 1822 Åbo Tidningar -lehdessä otsikolla "Ajatuksia köyhien auttamisesta". Hän oli huolestunut köyhien asemasta, josta saattoi hänen mukaansa tulla yhteiskunnalle taakka. Julin oli käynyt Englannissa tutustumassa köyhäinhoitoon ja uuteen säästöpankkiajatukseen, jonka hän näki yhtenä mahdollisena ”auttavana kätenä”. Tuolloin Turun suurin väestöryhmä, 40 prosenttia kaupungin 11 400 asukkaasta, muodostui piioista ja rengeistä.


title: Turun Säästöpankki

text: Elokuuhun 1822 mennessä Johan Julin oli saanut kerätyksi kaupungin varakkaalta väestönosalta 3 190 ruplaa, minkä hän katsoi riittävän säästöpankin peruspääomaksi. Ensimmäisissä säännöissä ilmaistiin pankin toiminta-ajatus:Säästöpankin tarkoitus on vastaanottamalla pienempiä rahasummia ja niistä korkoa maksamalla saattaa vähävaraisemmat henkilöt tilaisuuteen täydellä varmuudella ja ilman kustannuksia koron kasvulla lisäämään niitä rahoja, joita he voivat säästää kokoon, ja siten herättämään taipumusta säännöllisyyteen, säästäväisyyteen ja omaan vaurastumiseen.


title: Turun Säästöpankki

text: Turun Säästöpankin ensimmäinen tilitapahtuma 4. tammikuuta 1823 oli kauppaneuvos Gestrinin piikatytön Hedvig Nyströmin kuuden ruplan talletus. Ensimmäisen toimintavuoden mittaan pankki sai 193 asiakasta kaupungin köyhälistöstä. Seuraavina vuosina avattiin vuosittain 50–60 uutta tiliä, mutta monet myös lopetettiin. Myös antolainaustoiminta käynnistyi pian; lainakorko oli 6 %, kun taas tallettajat saivat 5 %. Vähitellen pankin oli mahdollista myös toteuttaa alkuperäistä ajatusta yleishyödyllisten lahjoitusten tekemisestä.


title: Turun Säästöpankki

text: Konttoria pidettiin aluksi auki lauantai-iltaisin. Pankki otti aluksi vastaan vain Venäjän ruplia. Näin tehtiin siitäkin huolimatta, että liikkeellä oli etupäässä Ruotsin rahaa.


title: Turun Säästöpankki

text: Alun jälkeen osoittautui vaikeaksi saada kansan laajoja kerroksia osallistumaan säästämiseen. Vuonna 1829 uusien tallettajien joukossa ei ollut ainoatakaan työväenluokkaan kuuluvaa henkilöä. Tallettajien joukossa alimmat yhteiskuntakerrokset olivat vähemmistönä, vaikka ponnistuksia heidän taivuttelemisekseen tehtiinkin. Alkuperäinen tarkoitus ei ollut palvella varakkaita, mutta oli kuitenkin tavallista, että säätyläisisät tallettivat lastensa lukuun suurimman sallitun talletusmäärän. Asia ratkaistiin lopulta vuonna 1836 siten, että kaikilla oli rajoittamaton oikeus tallettaa rahaa ”säädystä, ehdoista tai olinpaikasta riippumatta”.


title: Turun Säästöpankki

text: Turun palossa vuonna 1827 pankin toimitalo tuhoutui, mutta arvopaperit ja kassa saatiin pelastettua. 1830-luvulla pankin toiminta kohtasi vaikeuksia, kuten koko muukin Turun talouselämä palon jälkeisen jälleenrakennuksen ja yliopiston Helsinkiin muuton takia. 1840-luvulla toiminta piristyi, kun pankin isännät olivat päättäneet avata talletusoikeuden kaikille säädyille. 1860-luvun lopun suuret nälkävuodet olivat taas vaikeita. Sen jälkeen pankin toiminta alkoi kasvaa Suomen uuden oman valuutan markan ja yleisen noususuhdanteen ansiosta niin, että pankille tuli jopa ongelmia rahojen sijoittamisessa. Pankin isännät päättivät rakennuttaa oman toimitalon, vuonna 1891 valmistuneen Sebastian Gripenbergin piirtämän pankkipalatsin Linnankadun varteen, jossa Turun Säästöpankki piti pääkonttoriaan aina vuoteen 1992 saakka. Vielä läpi 1920-luvun ajan pankin henkilökuntaan kuului vain 13 henkilöä: toimitusjohtaja, asiamies, kamreeri, ensimmäinen kassanhoitaja, toinen kassanhoitaja, seitsemän virkailijaa ja vahtimestari.


title: Turun Säästöpankki

text: Vuonna 1906 Turun Säästöpankki liittyi perustettuun Suomen Säästöpankkiyhdistykseen ja vuonna 1908 Säästöpankkien Keskus-Osake-Pankkiin, johon pankin hallitus kuitenkin suhtautui alkuun nuivasti.


title: Turun Säästöpankki

text: Kotisäästölippaat otettiin käyttöön vuonna 1895, ja kansakoulunsa aloittaville alettiin 1913 jakamaan 2 markan alkutalletuksen sisältäviä vastakirjoja.


title: Turun Säästöpankki

text: Maailmansota vuonna 1914 aiheutti talletuspaon, josta selviytyäkseen pankki joutui ottamaan Suomen Pankilta lainan. Kansalaissodan aikana pankki oli avoinna normaalisti.


title: Turun Säästöpankki

text: Vuoden 1918 uusi säästöpankkilaki aiheutti muutoksia Turun Säästöpankin säännöissä. Säästöpankit saivat mahdollisuuden ottaa rahaa vastaan ns. juokseville tileille ja antaa vekseliluottoja. Turun Säästöpankki otti juoksevan tilin käyttöön 1921, mutta vekseliliikkeen vasta 1964.


title: Turun Säästöpankki

text: Turun Säästöpankin täyttäessä 100 vuotta 1923 se oli yhä maan suurin säästöpankki ennen Helsingin Säästöpankkia. Paikallinen kilpailu oli kuitenkin kiristynyt 1904 perustetun Turun Suomalaisen Säästöpankin ja 1905 perustetun Turun Työväen Säästöpankin myötä. Vuonna 1922 säästöpankkien kanssa alkoi kilpailla Turun Seudun Osuuspankki.


title: Turun Säästöpankki

text: Vuonna 1931 syntyi Suomen Pankin aloitteesta Suomen ensimmäinen korkosopimus. Pienet paikallispankit saivat maksaa puolta prosenttia suurempaa korkoa kuin liikepankit, mutta Turun Säästöpankin kaltaiset suuret säästöpankit vain neljännesprosentin suurempaa korkoa.


title: Turun Säästöpankki

text: Ensimmäinen sivukonttori avattiin Aninkaistenkadun ja Tuureporinkadun kulmaan vuonna 1937. Talvisodan tuhoisassa pommituksessa 29.1.1940 Linnankadun pankkitalo kärsi vakavia vaurioita.


title: Turun Säästöpankki

text: Vuonna 1943 vakuutusyhtiöiden Sampo ja Verdandi perustama pieni Sparbanken Fortuna päätettiin yhdistää Turun Säästöpankkiin, mikä kasvatti Turun Säästöpankin ottolainausta vain runsaalla prosentilla. Konttoriverkko laajentui Iniöön 1947, Martin kaupunginosaan 1948 ja Turun kauppatorin laidalle 1957.


title: Turun Säästöpankki

text: Säästämiseen kannustava säästöpankki-ideologia oli kokenut kolhuja sodan aiheuttaman inflaation seurauksena. Talletusintoa piristi hieman talletusten täydellinen verottomuus vuonna 1951 ja niin sanotut indeksitilit, jotka olivat käytössä 1950-luvun puolivälistä vuoteen 1968.


title: Turun Säästöpankki

text: Pysähtyneeksi, vanhanaikaiseksi ja ruotsinkieliseksi koettu Turun Säästöpankki alkoi 1970-luvulla lisätä sivukonttorien määrää, panostaa tietotekniikkaan ja markkinointiin ja luopua pakollisesta säästämisestä lainan saamiseksi. Asuntoluototusta helpotettiin ja alettiin panostaa yritysten rahoitukseen, jonka osuus luottokannasta oli 1970-luvun lopulla jo kolmannes.


title: Turun Säästöpankki

text: 1980-luvulla rahamarkkinoiden vapautuessa uusi toimitusjohtaja Göran Grönroos jakoi pankin toiminnan yksityisasiakkaisiin ja yritysasiakkaisiin. Sivukonttoreiden luottovaltuutetut saivat oikeuden myöntää luottoja tietyissä rajoissa. Konttoriverkko oli jo niin tiheä, että alettiin puhua konttoreiden yhdistämisistä.


title: Turun Säästöpankki

text: 1970-luvulta alkaen paikallinen säästöpankki-ideologia oli alkanut säästöpankkien keskuselimissä väistyä suurempien yksiköiden tieltä. Vielä vuonna 1985 ajatus Turun ja saaristoalueen kaksikielisestä pankkiryhmästä ei saanut kannatusta, mutta kilpailun yhä kiihtyessä ja säästöpankkien vakavaraisuusvaatimusten tiukentuessa ajatus alkoi kiinnostaa enemmän. Vuonna 1988 Turun, Kemiön, Västanfjärdin, Paraisten ja Dragsfjärdin säästöpankit päättivät fuusioitua Turun Alueen Säästöpankiksi (Sparbanken i Åboland).


title: Turun Säästöpankki

text: Suomen 1990-luvun alun lamassa vuonna 1992 perustettiin valtakunnallinen Suomen Säästöpankki SSP, jonka Turunmaan Säästöpankkialueen muodosti entinen Turun Alueen Säästöpankki. SSP Oy pilkottiin neljän ostajapankin kesken vuonna 1993. Tuolloiset Turun Säästöpankin entiset konttorit menivät Suomen Yhdyspankille.


title: Psikoosi

text: Psikoosi (CHO) on ketooseihin kuuluva heksoosimonosakkaridi. Luonnossa yhdiste esiintyy harvinaisena ja sillä on jonkin verran käyttöä makeutusaineena vähäkalorisissa tuotteissa.


title: Psikoosi

text: Psikoosia esiintyy "Streptomyces hygroscopicus"-bakteerin tuottamissa nukleosidiantibiooteissa psikofuraniinissa ja dekoyiniinissa, joista sitä saadaan hydrolyysin avulla. Sitä esiintyy myös eräissä kasveissa, kuten "Itea"-suvun kasvien lehdissä, joissa se esiintyy 6-fosfaatti- ja 1,6-bisfosfaattijohdannaisina ja pieniä määriä sokeriruo'osta saatavassa melassissa. Luonnossa esiintyy ainoastaan D-enantiomeeria.


title: Psikoosi

text: Psikoosi liukenee veteen ja alkoholeihin ja esiintyy vesiliuoksessa pääasiassa rengasrakenteisina furanooseina ja pyranooseina ja avoketjuista ketoheksoosia on vain hyvin vähän. Eri muotojen suhteet ovat seuraavat: 39 % α-furanoosia, 24 % β-pyranoosia, 22 % α-pyranoosia ja 15 % β-furanoosia. Psikoosin vesiliuoksen ominaiskiertokyky on +4,7 °. Mutarotaatiota ei juurikaan esiinny.


title: Psikoosi

text: Psikoosin on havaittu vaikuttavan hyödyllisesti sokeriaineenvaihduntaan. Yhdiste myös parantaa proteiinien kuumuudenkestoa ja sillä on havaittu kasvien kasvua parantavia ominaisuuksia.


title: Psikoosi

text: Psikoosia valmistetaan pääasiallisesti bioteknillisesti. Lähtöaineina käytetään muita sokereita kuten D-alloosia tai halvempaa D-fruktoosia. Fruktoosista psikoosia tuotetaan tagatoosi-3-epimeraasientsyymin avulla ja käytetty bakteerikanta on "Agrobacterium tumefaciens". Näin tuotettuna muodostuu psikoosin lisäksi usein myös glukoosia ja mannoosia, joista psikoosi voidaan puhdistaa käyttämällä glukoosi ja mannoosi hiivojen avulla etanoliksi.


title: Psikoosi

text: Psikoosia voidaan käyttää makeutusaineena vähäkalorisissa ruuissa ja juomissa. Sillä on myös mahdollisesti käyttöä funktionaalisessa lääketieteessä.


title: Ansis Brūns

text: Ansis Brūns (s. 30. maaliskuuta 1989) on latvialainen keihäänheittäjä.


title: Ansis Brūns

text: Brūns ei selviytynyt finaaliin Marrakechin alle 18-vuotiaiden MM-kilpailuissa 2005 heitettyään 700 gramman keihästä 61,59 metriä. Bydgoszczin alle 20-vuotiaiden maailmanmestaruuskilpailuissa 2009 Brūns saavutti pronssia heitettyään 75,31 metriä. Hänen ennätyksensä on elokuussa 2014 Ogressa heitetty 81,28 metriä.


title: Rebekka Haase

text: Rebekka Haase (s. 2. tammikuuta 1993) on saksalainen pikajuoksija.


title: Rebekka Haase

text: Zürichin EM-kilpailuissa 2014 Haase pääsi 100 metrillä välieriin ajalla 11,35. Välierässä hän juoksi 11,52 ja karsiutui jatkosta. Vuonna 2015 Haase karsiutui Prahan EM-hallikilpailuissa 60 metrin juoksun välierissä. IAAF World Relays -kilpailuissa hän kuului Saksan pronssijoukkueeseen 4 × 200 metrin viestissä. Hän voitti Tallinnan alle 23-vuotiaiden EM-kisoissa kultaa 100 ja 200 metrillä sekä Saksan pikaviestijoukkueessa. Pekingin MM-kisoissa hän karsiutui 100 metrin alkuerissä ajalla 11,29 ja sijoittui 4 × 100 metrin viestissä viidenneksi.


title: Rebekka Haase

text: Amsterdamin EM-kilpailuissa 2016 Haase karsiutui 100 metrin välierissä ja sai pronssia 4 × 100 metrin viestissä. Rio de Janeiron olympialaisissa hän karsiutui 100 metrin alkuerissä ja kuului neljänneksi sijoittuneeseen Saksan pikaviestijoukkueeseen. Hän sijoittui Belgradin EM-hallikilpailuissa 2017 kahdeksanneksi 60 metrillä ajalla 7,21. IAAF World Relays -kilpailuissa 2017 hän saavutti kultaa 4 × 100 metrin ja hopeaa 4 × 200 metrin viestissä. Lontoon MM-kilpailuissa hän karsiutui 200 metrin välierissä ja oli pikaviestissä neljäs. Berliinin EM-kilpailuissa 2018 hän saavutti 4 × 100 metrin viestissä pronssia ja karsiutui 200 metrillä välierissä.


title: Rebekka Haase

text: Haasen ennätys 100 metrillä on 11,06 ja 200 metrillä ulkoradoilla 22,76. Sisäradoilla hän on juossut 60 metriä 7,14 ja 200 metriä 22,77.


title: Koch Industries

text: Koch Industries on lähinnä petrokemian alaan keskittyvä monikansallinen yritysryväs, jonka kotipaikka on Wichita, Kansas, Yhdysvalloissa, Se omistaa myös yhtiöt Invista, Georgia-Pacific, Flint Hills Resources, Koch Pipeline, Koch Fertilizer, Koch Minerals ja Matador Cattle Company. Vuonna 2013 yhtiöllä oli noin 60 000 työntekijää. Sen liikevaihto vuonna 2012 oli 115 miljardia Yhdysvaltojen dollaria, millä se oli Yhdysvaltojen toiseksi suurin yksityinen yritys. Georgia-Pacific toimii metsäteollisuudessa ja Flit Hills Resourcesilla on öljynjalostamoita Alaskassa, Minnesotassa ja Teksasissa.


title: Koch Industries

text: Yhtiön pääomistajat ovat Charles ja David Koch. Kummankin omaisuudeksi on arvioitu yli 50 miljardia dollaria. Heidän isänsä Fred Koch aloitti liiketoiminnan Wichitassa 1925. Koch Industries on tärkeä osa Wichitan talouselämää, mutta muualla veljeksiä arvostellaan poliittisesta painostuksesta. Yhtiötä lähellä olevat tahot ovat rahoittaneet konservatiivista Teekutsuliikettä, kongresiin pyrkiviä republikaaniehdokkaita ja kampanjaa, jolla vastustetaan Kalifornian ilmastonmuutoslakia.


title: Koch Industries

text: J. Howard Marshallin kuolinpesä omistaa yhtiöstä 14,6%.


title: Clémence Calvin

text: Clémence Calvin (s. 17. toukokuuta 1990) on ranskalainen kestävyysjuoksija.


title: Clémence Calvin

text: Calvin saavutti hopeaa 10 000 metrillä Zürichin EM-kilpailuissa 2014 ajalla 32.23.58. Berliinin EM-kilpailuissa 2018 hän sai hopeaa maratonilla ajalla 2.26.28. Ostravan alle 23-vuotiaiden EM-kilpailuissa 2011 hän oli 5 000 metrillä kolmas ajalla 16.02.07.


title: Clémence Calvin

text: Maastojuoksun EM-kilpailuissa Calvin on saavuttanut joukkuekilpailussa hopeaa 2013 ja 2015. Henkilökohtaisessa kilpailussa hän oli seitsemäs 2015. Alle 23-vuotiaiden henkilökohtaisessa kilpailussa hän sai pronssia 2012.


title: Clémence Calvin

text: Hänen ennätyksensä 3 000 metrillä on 8.53,20, 5 000 metrillä 15.07,58,10 000 metrillä 31.52,86, puolimaratonilla 1.09.52 ja maratonilla 2.26.28.


title: S-mobiili

text: S-mobiili on S-ryhmän mobiilisovellus, josta voi seurata omia bonustietoja, hoitaa pankkiasioita, katsella ajankohtaisia etuja sekä etsiä bonustoimipaikkoja. Ohjelma on saatavilla iOS-, Android- ja Windows Phone -järjestelmiin.


title: Ivan Hlinkan muistoturnaus 2014

text: Ivan Hlinkan muistoturnaus 2014 alkoi 11. elokuuta ja finaali pelattiin 16. elokuuta 2014. Turnauksen voitti Kanada, kaadettuaan loppuottelussa Tšekin numeroin 2-6.


title: Māra Grīva

text: Māra Grīva (s. 4. elokuuta 1989) on latvialainen yleisurheilija, joka kilpailee pituushypyssä ja kolmiloikassa. Myös hänen sisarensa, Lauma ja Gundega ovat yleisurheilijoita.


title: Māra Grīva

text: Grīva sijoittui pituushypyssä viidenneksi Ostravan alle 23-vuotiaiden EM-kilpailuissa 2011 tuloksella 6,59 metriä. Kolmiloikassa hän oli yhdeksäs tuloksella 13,23 metriä. Helsingin EM-kilpailuissa 2012 Grīva hyppäsi tasan kuusi metriä, ja jäi karsintaan. Zürichin EM-kilpailuissa 2014 Grīva jäi ilman tulosta pituuden karsinnassa.


title: Māra Grīva

text: Grīvan ennätys pituushypyssä on 6,59 metriä ja kolmiloikassa 13,81 metriä.


title: Lasten Eurovision laulukilpailu 2014

text: Lasten Eurovision laulukilpailu 2014 järjestettiin 15. marraskuuta 2014 Maltalla. Kilpailun järjestelyistä vastasi Maltan yleisradioyhtiö PBS, koska Malta oli voitettuaan edellisen vuoden kilpailun saanut Euroopan yleisradiounionilta oikeudet kilpailun järjestämiseen. Tämä oli ensimmäinen Maltan järjestämä Lasten Eurovision laulukilpailu. Montenegro, Slovenia ja Italia (joka myös voitti kilpailun) osallistuivat Lasten Eurovision laulukilpailuun ensimmäistä kertaa.


title: Lasten Eurovision laulukilpailu 2014

text: Kilpaliun voitti ensikertaa osallistunut Italia Vincenzo Cantiellon kappaleella ""Tu primo grande amore"" (suom. "Sinä, ensimmäinen suuri rakkaus"), joka sai yhteensä 159 pistettä .


title: Lasten Eurovision laulukilpailu 2014

text: EBU ilmoitti 30. lokakuuta 2014 vaihtavansa Lasten Eurovision laulukilpailun ääntenlaskennasta vastaava yhtiötä . Uusi yhtiö, Alankomaiden Rotterdamissa päämajaansa pitävä Sound of Data, oli kehittänyt uudenlaisen internet-äänestyksen ulkomailla asuville Lasten Eurovision laulukilpailun katsojille. Äänestysikkuna oli avoinna samaan aikaan, kun puhelin- ja tekstiviestiäänestyskin ja eniten nettiääniä saaneelle artistille oli valmistettu oma palkinto. Äänestäminen oli ilmaista ja kuka tahansa 16 kilpailevan maan ulkopuolella internetiä käyttävä saattoi antaa yhden äänen suosikkikappaleelleen.


title: Lasten Eurovision laulukilpailu 2014

text: Internet-äänestys ei kuitenkaan toiminut suunnitellusti, sillä odotetun noin 8 000 äänestäjän sijasta nettipalvelua käytti ensimmäisten kolmen sekunnin aikana 37 tuhatta ihmistä . Edellisen vuoden kilpailua Kiovasta oli katsonut internetissä noin 4 000 henkilöä, eikä Euroopan yleisradiounioni osannut odottaa niin suurta kiinnostusta. Äänestyksen järjestäjä Sound of Datakin oli varautunut vain 15 tuhannen henkilön ääniin . Äänestäjien suuren määrän vuoksi palvelu kaatui, eikä kaikkia nettiääniä saatu annettua.


title: Lasten Eurovision laulukilpailu 2014

text: Äänestyksen epäonnistumisen vuoksi internet-äänestyksen tuloksia ei koskaan julkistettu, eikä palkintoa jaettu .


title: Involutiini

text: Involutiini, tarkemmin (–)-involutiini, on aromaattinen yhdiste, joka on eristetty ja saanut nimensä pulkkosienestä ("Paxillus involutus"). Se on kemiallisesti 2,5-aryylisyklopentenoni, CHO. Sinimukulasta ("Chamonixia caespitosa") eristetty "(+)-chamoniksiini" muistuttaa involutiinia, mutta sillä on yksi happiatomi vähemmän. Näillä yhdisteillä on taipumus aiheuttaa sieniin ruskeita ja sinisiä värireaktioita kosketeltaessa. Involutiinia on epäilty pulkkosienimyrkytyksen aiheuttajaksi, mutta mahdollisesti oletus ei ole oikea, koska myös lepänpulkkosienessä ("Paxillus filamentosus") on samaa ainetta eikä sen aiheuttamia myrkytyksiä ole todettu; toisaalta sen ravintokäyttö lienee vähäisempää.


title: Hakuni (Punkalaidun)

text: Hakuni on kylä Punkalaitumella Pirkanmaan maakunnassa. Se sijaitsee Palojoen rannalla. Kylä on muodostettu 1. tammikuuta 1952 siirtämällä Huittisten Hakunin kylästä yksi maatila Punkalaitumen kuntaan.


title: Kouvola (Punkalaidun)

text: Kouvola on kylä Punkalaitumella Pirkanmaan maakunnassa. Kylän aikaisempi nimi oli "Kouvonoja".


title: Kouvola (Punkalaidun)

text: Kouvola sijaitsee valtatie 2:n varrella kunnan lounaisosassa. Alastaron kirkonkylältä tuleva seututie 231 yhdistyy valtatiehen kylän kohdalla ja eteenpäin Punkalaitumen kirkonkylälle jatkuu yhdystie 2310. Kylä rajoittuu pohjoisessa Punkalaitumeen kuuluvaan Kanteenmaan kylään ja etelässä Loimaan kaupunkiin. Ennen kuntaliitosta Kouvola rajoittui myös Alastaron kuntaan.


title: Rolf Løvland

text: Rolf Løvland (s. 19. maaliskuuta 1955 Kristiansand) on norjalainen säveltäjä. Hän tuli tunnetuksi osana Secret Garden -duoa, jossa toimi pianistina ja säveltäjänä. Osana yhtyettä hän voitti vuoden 1995 Eurovision laulukilpailun kappaleella ”Nocturne”. Løvland oli myös vuoden 1985 euroviisujen voittokappaleen ”La det swinge” säveltäjä, sekä sävelsi Norjan euroviisukappaleet vuosina 1987 ja 1994. Løvland toimi myös Norjan kapellimestarina euroviisuissa vuosina 1992 ja 1993. Vuonna 2006 hän sävelsi musiikin televisio-elokuvaan "Mermaid Chair".


title: Turun Suomalainen Säästöpankki

text: Turun Suomalainen Säästöpankki (TSSP) oli Turussa ja lähikunnissa vuosina 1904–1992 toiminut säästöpankki. Vuonna 1975 se oli ottolainauksella mitattuna Suomen kolmanneksi suurin säästöpankki.


title: Turun Suomalainen Säästöpankki

text: Pankin synty liittyy ruotsinkielisten hallitsemilla alueilla 1800-luvun lopulla syntyneeseen suomalaiskansalliseen liikkeeseen. Turussa sen keskeinen toimija oli Turun Kansalliseura, joka perusti kaupunkiin muun muassa Turun Kansallisen Kirjakaupan 1899 ja Turun suomalaisen yhteiskoulun. Seuraavaksi se ryhtyi puuhaamaan suomenkielistä säästöpankkia Turun Säästöpankin rinnalle. Vähän aiemmin oli jo perustettu Ouluun säästöpankki Sampo 1891, Helsingin Suomalainen Säästöpankki 1901 ja Viipurin Suomalainen Säästöpankki 1902. Vuonna 1904 aloittanut Turun Suomalainen Säästöpankki oli siis neljäs ”suomalainen säästöpankki”.


title: Turun Suomalainen Säästöpankki

text: Hovioikeudenneuvos Valde von Hellensin sanotaan tuoneen pankkiajatuksen Kansallisseuraan, jossa sitä lähti kehittämään viisimiehinen toimikunta puheenjohtajanaan hovioikeudenneuvos J. V. Falck. Listakeräyksellä saatiin kokoon 15 900 markan peruspääoma, joka täytti säästöpankkiasetuksen määräykset.


title: Turun Suomalainen Säästöpankki

text: Avajaispäivänä 82 asiakasta kävi tekemässä talletuksensa pankkiin, ja vähän myöhemmin pankista annettiin ensimmäinen laina. Aluksi vain pari tuntia päivässä auki ollutta pankkia hoitivat sivutoimenaan hovioikeuden kanneviskaali August Sunell ja kirjanpitäjä Urho Costiander. Vuonna 1910 pankille nimitettiin vakituinen kamreeri.


title: Turun Suomalainen Säästöpankki

text:
Itä-Hämeenkadulta alkanut toiminta siirtyi 1905 keskemmälle, Kauppiaskatu neljään. Vuonna 1908 pankki osti pakkohuutokaupassa kiinteistön Kauppiaskadun ja Venäjänkirkkokadun (nykyisen Yliopistonkadun) kulmasta, johon nousi ensimmäinen oma pankkirakennus vuonna 1910. Nykyinen tontin rakennus on alun perin Albert Richardtsonin piirtämä kivitalo vuodelta 1926, jota ovat sittemmin korottaneet ja modernisoineet kauas alkuperäisasusta Erik Bryggman ja Aarne Ehojoki.
Turun Suomalaisen Säästöpankin ottolainaus kasvoi voimakkaasti kolmena ensimmäisenä toimintavuotena, minkä jälkeen kasvu hidastui. Lainoja pankki myönsi pääasiassa turkulaisia kiinteistövakuuksia vastaan. Pankki liittyi vuonna 1906 perustettuihin Suomen Säästöpankkien valtuuskuntaan ja Suomen Säästöpankkiyhdistykseen sekä vuonna 1908 perustetun Säästöpankkien Keskus-Osake-Pankin osakkaaksi.
Vuonna 1918 käyty Suomen sisällissota ei aluksi vaikuttanut pankin toimintaan, vaikka kaupunki oli punaisten hallinnassa. Pian kuitenkin lama johti korkojen nostoon ja vaikeutti pankin toimintaa, kunnes tilanne parani 1920-luvun puolivälissä. Uuden torinkulman toimitalon myötä pankin henkilökunnan määrä kasvoi 1920-luvulla neljästä kahdeksaan, ja pankki nousi Suomen kymmenen suurimman säästöpankin joukkoon. Se oli pienempi kuin tuolloin jo satavuotias Turun Säästöpankki, mutta suurempi kuin vuonna 1914 perustettu Turun Työväen Säästöpankki.


title: Turun Suomalainen Säästöpankki

text: Uusi säästöpankkilaki vuonna 1919 toi säästöpankit pitkälti samaan asemaan kuin liikepankit. 1920- ja 1930-lukujen vaihteen pula-ajasta ja kultakannasta luopumisen aiheuttamasta talletuspaosta 1931 Turun Suomalainen Säästöpankki selviytyi varsin hyvin. Se meni mukaan ottolainauksen maksimikoron määrittävään korkosopimukseen, jonka rahalaitokset tekivät julkisen vallan painostamana 1931. Vuosikymmenen loppu oli taloudellisesti hyvää aikaa. Talletusten määrällä mitattuna Turun Suomalainen Säästöpankki oli vuoteen 1940 mennessä kasvanut Suomen kuudenneksi suurimmaksi säästöpankiksi, kun se kymmenen vuotta aikaisemmin oli ollut kahdeksas.


title: Turun Suomalainen Säästöpankki

text: 1950-luvun puolivälissä Turun Suomalainen Säästöpankki oli jo maan neljänneksi suurin, ja ohitti Turun Säästöpankin. Vuonna 1975 se oli ottolainauksella mitattuna jo Suomen kolmanneksi suurin säästöpankki ja 1978 kaikista Suomen pankeista yhdestoista.


title: Turun Suomalainen Säästöpankki

text:
Sivukonttoriverkon laajentaminen alkoi 1950-luvun puolivälissä.
Niitä syntyi 1960-luvun puoliväliin mennessä Turun kaupunginosien lisäksi Karunaan, Sauvoon, Raisioon, Paraisille ja Piikkiöön, osin ympäristön säästöpankkien fuusioiduttua Turun Suomalaisen kanssa. 1990-luvulle tultaessa miltei kaikki lähikuntien säästöpankit olivat liittyneet siihen. Vain Liedon Säästöpankki jäi jäljelle, ja se hoitaakin nykyisin säästöpankkitoimintaa Turun seudulla.


title: Turun Suomalainen Säästöpankki

text: Vuonna 1992 Turun Suomalaisesta Säästöpankista tuli Suomen Säästöpankin (SSP) Turun suomalainen säästöpankkialue. Vuonna 1993 kilpailijapankit ostivat SSP Oy:n, ja konttoriverkosto jaettiin Kansallis-Osake-Pankin, osuuspankkien ja Suomen Yhdyspankin kesken.


title: Lauma Grīva

text: Lauma Grīva (s. 27. lokakuuta 1984) on latvialainen yleisurheilija, joka kilpailee pituushypyssä. Myös hänen sisarensa, Māra ja Gundega ovat yleisurheilijoita.


title: Lauma Grīva

text: Grīva karsiutui pituusfinaalista Daegun MM-kilpailuissa 2011 hypättyään karsinnassa 6,27 metriä. Lontoon olympialaisissa 2012 hän hyppäsi karsinnassa 6,10 metriä, eikä selviytynyt finaaliin. Myöskin Moskovan MM-kilpailuissa 2013 Grīvan kisat päättyivät karsintaan hänen hypätessään 6,50 metriä. Lontoon MM-kilpailuissa 2017 hän sijoittui yhdeksänneksi tuloksella 6,54. Hän karsiutui loppukilpailusta EM-kilpailuissa 2010, 2012 ja 2014.


title: Lauma Grīva

text: Griva sijoittui 11:nneksi Birminghamin MM-hallikilpailuissa 2018. Hän karsiutui loppukilpailusta sisäratojen MM-kilpailuissa 2012 ja 2014 ja sisäratojen EM-kilpailuissa 2011 ja 2013.


title: Lauma Grīva

text: Grīvan ennätys pituushypyssä on 6,86 metriä.


title: Ihmisoikeudet Palestiinassa

text: Ihmisoikeudet Palestiinassa viittaa ihmisoikeuksiin Länsirannassa ja Gazan kaistalla Palestiinassa.


title: Ihmisoikeudet Palestiinassa

text: Amnesty International kertoi siviilien pidätysten ja vangitsemisten ilman syytteitä kohdistuvan useimmiten poliittisiin toisinajattelijoihin. Amnestyn mukaan Palestiinalaishallinnon harjoittama "vankien kidutus on laajamittaista. Seitsemän vankia kuoli [kyseisenä vuonna]. Laittomat tappamiset, mahdollisesti oikeudettomat teloitukset, jatkuvat."


title: Ihmisoikeudet Palestiinassa

text: Arabien ihmisoikeusjärjestö raportoi, että vuosina 2007–2011 palestiinalaishallinto vangitsi 13 271 palestiinalaista ja kidutti 96 prosenttia heistä, mihin kuusi kuoli. Vangituista 15,3 % oli naisia ja 11,3 % vanhuksia.


title: Ihmisoikeudet Palestiinassa

text: Homoseksuaalien oikeusjärjestön mukaan Palestiinalaishallinto käyttää yleensä homojen vainon tekosyynä näiden leimaamista kollaboraattoreiksi, mutta myös homoseksuaalisuudesta tuomittuja on teloitettu. Gazan kaista on julistanut homoseksuaalisuudesta kuolemanrangaistuksen.


title: Ihmisoikeudet Palestiinassa

text: Hamasin itsemääräämislait ovat miltei täysin šariasta, mikä syrjii pahasti naisia perheväkivallan, perinnöissä, avioliitoissa ja eroissa. Raiskaukset, perheväkivalta ja "kunniamurhat" ovat yleisiä ja ne jätetään usein rankaisematta.


title: Ihmisoikeudet Palestiinassa

text:
Freedom Housen vuosittainen tutkimus Freedom in the World 2001-2002 raportoi, että kansalaisoikeudet heikkenivät "koska Palestiinan turvallisuusviranomaiset ampuivat palestiinalaisia siviilejä kuoliaiksi; palestiinalaishallinnon tekemät väitettyjen kollaboraattorien summittaiset oikeudenkäynnit ja teloitukset; asejoukkojen tekemät laittomat kollaboraattoriepäiltyjen surmat ja se, että palestiinalaisnuoria yllytetään ilmeisen virallisesti Israelin sotilaiden kimppuun vaaralle altteiksi."
Palestinian Human Rights Monitoring Group [palestiinan parlamentaarikkojen ym. vuonna 1996 perustama ihmisoikeusjärjestö] raportoi "päivittäisiä yhteenottoja poliittisten ryhmien, perheiden ja kaupunkien välillä ... Nämä jaot ovat al Aqsan Intifadan aikana johtaneet kiihtyvän väkivaltaiseen "Intrafadaan".


title: Ihmisoikeudet Palestiinassa

text: Freedom Housen vuoden 2014 raportin mukaan Gazan demokraattisuus 7 eli huonoin mahdollinen, yksilönvapaus 6,5 ja kansalaisvapaudet 6 (toiseksi huonoin; 1 on paras). Gazan hallinnolla ei ole minkäänlaista demokraattista mandaattia. Kauden 2006-2010 jälkeen ei ole valittu uutta parlamenttia. Lehdistönvapauden ja muiden kansalaisvapauksien rajoitukset jatkuivat. Vuoden 2007 välirikon jälkeen Gaza on ollut käytännössä Hamasin yksipuoluevaltio, jossa Fatah on laajalti tukahdutettu ja pienempien ryhmien kohtelu vaihtelee. Oppositiopuolueita näkee julkisesti vähän tai ei lainkaan. Toukokuussa 2011 Hamas ja Fatah sopivat vaalien järjestämisestä, mutta neuvottelut toteuttamisesta ajautuivat umpikujaan. Myös Israelin toiminta on vaikeuttanut asiaa.


title: Ihmisoikeudet Palestiinassa

text: Amnesty Internationalin lukuisat raportit kertovat hallinnon tekemistä siviilien pidätyksistä ja vangitsemisista ilman syytteitä. Nämä kohdistuivat lähinnä poliittisiin toisinajattelijoihin. Amnestyn mukaan Palestiinalaishallinnon harjoittama "vankien kidutus on laajamittaista. Seitsemän vankia kuoli [kyseisenä vuonna]. Laittomat tappamiset, mahdollisesti oikeudettomat teloitukset, jatkuvat."


title: Ihmisoikeudet Palestiinassa

text: Gazassa Laillisuusperiaate ei toimi lainkaan. Hamasin turvallisuus- ja asejoukot harjoittavat mielivaltaisia pidätyksiä ja vangitsemisia, ja vankeja ja epäiltyjä kidutetaan. Palestiinan ihmisoikeuskomissiota on kielletty tulemasta Hamasin vankiloihin ja pidätyskeskuksiin.


title: Ihmisoikeudet Palestiinassa

text: Joulukuussa 2012 Arab Organization for Human Rights (AOHR, Arabien ihmisoikeusjärjestö) syytti raportissaan palestiinalaishallintoa "epäinhimillisistä käytännöistä ja ihmisoikeusrikkomuksista" palestiinalaissiviilejä kohtaan. AOHR:n mukaan vuosina 2007-2011 palestiinalaishallinto vangitsi 13 271 palestiinalaista ja kidutti 96 %:a heistä, mihin 6 kuoli. Vangituista 15,3 % oli naisia ja 11,3 % vanhuksia. Ottaessaan palestiinalaisia kiinni hallinnon joukot hyökkäilivät yliopistoihin ja sairaaloihin ja varastivat näiden laitteistoa ja henkilökunnan rahoja.


title: Ihmisoikeudet Palestiinassa

text: AOHR on myös syyttänyt Israelia palestiinalaisten vangitsemisesta ja kiduttamisesta.


title: Ihmisoikeudet Palestiinassa

text: Kuolemantuomio on Palestiinassa laillista. Human Rights Watch tuomitsi 14-vuotiaana tehdystä rikoksesta epäillyn teloittamisen.


title: Ihmisoikeudet Palestiinassa

text: Human Rights Watchin mukaan osa Hamasin antamista kuolemantuomioista perustui kiduttamalla saatuihin tietoihin tai tuli alaikäisenä tehdyistä teoista. Israel on surmannut palestiinalaisia väittäen näitä terroristijohtajiksi. Vuonna 2012 Hamas ampui yli 2000 rakettia Israeliin mutta alle 50 vuonna 2013.


title: Ihmisoikeudet Palestiinassa

text:
Hamasin itsemääräämislait ovat miltei täysin šariasta, mikä syrjii pahasti naisia perheväkivallan, perinnöissä, avioliitoissa ja eroissa. Raiskaukset, perheväkivalta ja "kunniamurhat" ovat yleisiä ja ne jätetään usein rankaisematta. Hallinto on kieltänyt naisilta housut ja vaatinut käyttämään hijabia julkisissa rakennuksissa, joskaan määräyksiä ei aina valvota. YK perui maaliskuun 2013 maratonin Hamasin kiellettyä naisia osallistumasta.
Huhtikuussa 2014 Hamas sääti lain yli 8-vuotiaiden tyttöjen ja poikien kouluttamisesta erillään toisistaan.


title: Ihmisoikeudet Palestiinassa

text: PLO:n suurlähettiläs Maen Areikat kieltäytyi kertomasta Washingtonissa, sietäisikö palestiinalaishallinto homoseksuaaleja.


title: Ihmisoikeudet Palestiinassa

text: Gazan kaista on julistanut homoseksuaalisuudesta kuolemanrangaistuksen. Hamasin perustaja Mahmoud Zahar on sanonut: "Te Lännessä ette elä kuin ihmiset. Ette edes elä kuin eläimet. Hyväksytte homoseksuaalisuuden. Ja nyt arvostelette meitä?"


title: Ihmisoikeudet Palestiinassa

text: Homoseksuaalien oikeusjärjestön Shaul Ganon kertoo Palestiinalaishallinnon yleensä käyttävän homojen vainon tekosyynä näiden leimaamista kollaboraattoreiksi "mutta tiedän kaksi tapausta viimeisten kolmen vuoden ajalta, joissa teloitettuja oli oikeudessä syytetty avoimesti nimenomaan homoseksuaalisuudesta." Ganonin mukaan palestiinalaishallinto vetoaa käytännöissään islamilaiseen lakiin.


title: Ihmisoikeudet Palestiinassa

text: Arviolta 300 palestiinalaishomoseksuaalia on ylittänyt rajan salaa ja elää Israelissa, koska he kokevat olevansa siellä paremmassa turvassa, vaikka he voivat jäädä kiinni ja tulla vihollisalueen asukkaina palautetuiksi Palestiinaan.


title: Ihmisoikeudet Palestiinassa

text:
Hamasin tavoite on islamilaisen valtion perustaminen.
Hallinto pakottaa noudattamaan ortodoksisia sunni-islamilaisia tapoja ja pukeutumista ja vainoaa muissa kuin Hamasin moskeijoissa käyviä sekä kristittyjä, joskin väkivaltaisia hyökkäyksiä oli ennen enemmän.


title: Ihmisoikeudet Palestiinassa

text: Huhtikuussa 2006 johtavat muslimijärjestöt ja kunnanjohto Länsirannan Qalqiliya-kaupungissa vaati sisäministeriötä sulkemaan NMKY:n (YMCA) muka lähetystyön tekemisen vuoksi. NMKY:n johtaja kielsi lähetystyön ja sanoi olevansa tarjoamassa talousapua, liikuntamahdollisuuksia ja koulutusta sekä muistutti työllistävänsä useita muslimeja ja rahoittavansa muslimienemmistöistä jalkapalloseuraa. Muslimijohto uhkasi järjestöä väkivallalla ja sanoi, ettei sitä tarvita, koska kaupungissa on niin vähän kristittyjä. Imaami puhui asiasta perjantairukousten aikana ja seuraavana päivänä NMKY:hyn heitettiin Molotovin cocktaileja. Syyskuussa 2006 paikallisjohto antoi NMKY:lle viimeisen varoituksen. 11.9.2006 rakennukseen murtauduttiin ja paikallishallinnon sekä Hamasin ja Islamilaisen Jihadin jäsenet polttivat sitä.


title: Ihmisoikeudet Palestiinassa

text: Esimerkiksi vuonna 2007 Länsirannassa ja Gazassa hyökkäiltiin, räjäytettiin ja tuhottiin nettikahviloita, kirkkojen kirjastoja, ja amerikkalaisia kouluja.


title: Ihmisoikeudet Palestiinassa

text: Yhdysvaltojen sisäministeriön raportin mukaan islamista kristinuskoon kääntyneitä on vainottu, pahoinpidelty ja uhkailtu, eikä hallinto ryhtynyt mihinkään toimiin vainoojia vastaan.


title: Ihmisoikeudet Palestiinassa

text: Senaattori Connie Mackin kertoi senaatissa kristityksi kääntyneestä, jota syytettiin valheellisesti maan myymisestä juutalaisille, joka pidätettiin, hakattiin ja kidutettiin, ja jota pidettiin vankeudessa kahdeksan kuukautta ilman oikeudenkäyntiä. Perhe sai hänet vapaaksi lainaamalla tuhansia dollareita lahjuksiin, mutta hänen isäänsä pidetään yhä vankina, arvelun mukaan vaitiolon varmistamiseksi asiassa.


title: Ihmisoikeudet Palestiinassa

text: Ihmisoikeus- ja apujärjestöt valittavat Hamasin kontrolloivan lähes täysin avun jakamista Gazassa ja jakavan sen poliittisin kriteerein vähällä tai olemattomalla läpinäkyvyydellä, mikä tekee korruption helpoksi.


title: Ihmisoikeudet Palestiinassa

text: Amnestyn mukaan palestiinalaishallinto käyttää yhä toistuvasti kohtuutonta ja perusteetonta väkivaltaa rauhanomaisia mielenosoittajia kohtaan, mm. hakkaa pampuin ja lyö, ja jättää tekijät seurauksitta. Poliisi syyllistyy myös surmiin.


title: Ihmisoikeudet Palestiinassa

text:
Aktivistien mukaan palestiinalaishallintoa arvostelevia kirjoittajien vaino on kovenemassa. Advancing Human Rights -järjestön johtaja David Keyes sanoi vuonna 2013, että 26-vuotias palestiinalaisaktivisti Anas Awwad tuomittiin Länsirannalla vuodeksi vankilaan Facebook-kirjoituksestaan presidentti Mahmud Abbasia vastaan.
Keyesin mukaan palestiinalaisbloggari Jamal Abu Rihan pidätettiin vuonna 2012, koska hän oli aloittanut Facebook-kampanjan "Ihmiset haluavat lopettaa korruption".


title: Ihmisoikeudet Palestiinassa

text:
Länsirannan yliopiston lehtori Ismat Abdul-Khaleq pidätettiin huhtikuussa 2012 Abbasin arvostelusta Facebookissa.
Sitten palestiinalaishallinnon agentit pidättivät Tarek Khamisin, joka työskentelee uutistoimistolle Palestinian Zaman Press, koska hän arvosteli sitä, miten hallinto kohteli rouva Abdul-Khaleqia ja vainosi Länsirannan journalisteja.
Radioaseman johtaja George Canawati ja journalisti Rami Samar vangittiin palestiinalaishallinnon arvostelemisesta Facebookissa.


title: Ihmisoikeudet Palestiinassa

text: Al Jazeeran kertoi Jeninin Marttyyrien Prikaatin uhanneen surmata ministeri Nabil Shaathin, jos tämä osallistuisi samaan italialaiseen konferenssiin kuin Israelin ulkoministeri.


title: Ihmisoikeudet Palestiinassa

text: Entinen ministeri Nabil Amar ammuttiin hänen arvosteltuaan Arafatia ja vaadittuaan uudistuksia.


title: Ihmisoikeudet Palestiinassa

text: Hamas kielsi kaikki journalistit, jotka olivat saaneet Palestiinalaishallinnon valtuutuksen. Vuonna 2011 Hamas lupasi viimein sallia kolme lehteä, mutta tätä ei ainakaan pariin vuoteen tapahtunut. Bloggaus ja vastaava on kuitenkin lisääntynyt. Marraskuun 2012 suuroperaatiossa Israelin ilmavoimien hyökkäys surmasi myös kaksi valokuvaajaa lehdistöautossa ja muutenkin Israel vastasi yli puolesta vuoden 2012 rikkomuksista mutta vuonna 2013 Hamas oli vastuussa kaikista 50 lehdistönvapauden rikkomuksesta. Näitä olivat pidätykset, vangitsemiset ja uhkailut, jotka usein kohdistuivat Egyptistä poliittisia mielipiteitä esittäneisiin toimittajiin.


title: Ihmisoikeudet Palestiinassa

text: Palestiinalaishallinnon turvallisuusjoukot ja asejoukot ovat surmanneet ja haavoittaneet palestiinalaisia journalisteja.


title: Ihmisoikeudet Palestiinassa

text: Palestiinalainen päätoimittaja Abdullah Issa vangittiin heinäkuussa 2006 hänen julkaistua artikkelin siitä, miten ulkoministeri Mahmoud Zaharilta varastettiin 400 000 dollaria Kuwaitissa. Artikkeli nosti esiin Hamasin johtajien suuret käteisvarat palestiinalaisten kärsiessä köyhyydestä. Asia julkaistiin muualla arabimedioissa. Issa kertoi naamioitujen asemiesten hyökkäyksistä ja häneen ja henkilökuntaan kohdistetuista tappouhkauksista.


title: Ihmisoikeudet Palestiinassa

text: Lokakuussa 2012 Palestiinan journalistiliitto vetosi hallintoa vapauttamaan Länsirannalla pidättämänsä palestiinalaisjournalistit ja varoitti lehdistönvapauden heikentyneen vakavasti. Falasteen-lehden toimittaja Walid Khaled aloitti syömälakon syyskuussa ja tuomari määräsi hänet vapautettavaksi, mutta hallinto ei silti vapauttanut. Hallinnon mukaan näitä toimittajia epäiltiin Hamas-yhteyksistä.


title: Ihmisoikeudet Palestiinassa

text: Vuodesta 2008 Hamas on heikentänyt yhdistäytymis- ja järjestäytymisvapautta. Turvallisuusjoukot hajottavat väkivaltaisesti Fatahin ja muiden ryhmien luvattomia kokoontumisia. Syyskuussa 2012 Bureijin pakolaisleirillä oli poikkeuksellisesti 500 hengen mielenosoitus, jossa kolmivuotiaan pojan kuoleman jälkeen vaadittiin Hamasin kukistamista. Hamasin joukot hajottivat mielenosoituksen nopeasti.


title: Ihmisoikeudet Palestiinassa

text: Vuosien 2007–2009 jälkeen Hamas on lakkauttanut monia kansalaisjärjestöjä poliittisista syistä ja rajoittanut niiden avustusjärjestöjen toimintaa, jotka eivät alistu sen määräyksiin.


title: Ihmisoikeudet Palestiinassa

text: Palestiinan ammattiliittojen yleisliitto (PGFTU) PGFTU väittää edustavansa kaikkia palestiinalaisia työläisiä mutta on nivottu hallintoon ja kilpailevat liitot väittävät sen olevan Fatahin hallussa ja sisäisesti epädemokraattinen. Democracy and Workers' Rights Center (DWRC) -järjestön mukaan vaaleja ei ole ollut vuoden 1981 jälkeen.


title: Ihmisoikeudet Palestiinassa

text: Syytöksiä ovat tukeneet tutkijat Joost Hiltermann, Nina Sovich ja Sos Nissen, joiden mukaan PGFTU on poliittisesti dominoitu eikä edusta työntekijöitä.


title: Ihmisoikeudet Palestiinassa

text: Vuonna 2007 DWRC organisoi 50 000 työntekijän riippumattoman ammattiliiton. PGFTU ilmiantoi sen ja DWRC:n turvallisuusviranomaisille väittäen näiden olevan Hamas-mielisiä.


title: Ihmisoikeudet Palestiinassa

text: Suurimman ammattiliiton Palestinian General Federation of Trade Unions toimintaa on pahasti rajoitettu, ja Hamasin asejoukot ottivat sen Gazan toimistot haltuunsa. Silti useita riippumattomia ammattiliittoja toimii yhä, ja hallinnon työntekijät ovat lakkoilleet Hamasia vastaan.


title: Ihmisoikeudet Palestiinassa

text: Hamas on ottanut haltuunsa oppilaitokset YK:n kouluja lukuun ottamatta. Vuoden 2009 opettajien lakon jälkeen moni lakkolainen korvattiin Hamasin kanssa liitossa olevilla opettajilla. Human Rights Watchin mukaan "moraalittomia" romaaneja on takavarikoitu yliopistoista ynnä muuta. Egyptin ja Israelin saarto rajoittaa koulutarvikkeiden saantia.


title: Ihmisoikeudet Palestiinassa

text:
Marraskuussa 2006 Hamasin radiovetoomus sai 50 palestiinalaisnaista ihmiskilviksi palestiinalaisten asemiesten ympärille, ja kaksi naisista kuoli. Samassa kuussa myös mm. komentaja  Mohammedweil Baroud kutsui siviilejä kilviksi kotiinsa, kun Israelin armeija oli hyökkäämässä siihen, ja myös moskeijoissa kehotettiin vastaavaan. Ihmisoikeusjärjestö Human Rights Watch on tuominnut vastaavat Hamasin teot sanoen: "Ei ole mitään tekosyytä kutsua siviilejä tulevan hyökkäyksen kohteeseen".
Hakam Balawi on sanonut: "On kiellettyä ampua raketteja tai ammuskella aseilla kodeista, ja on Palestiinan korkein etu, että tätä ei rikota, koska siitä seuraa miehitysarmeijan barbaarinen kosto, ja kansalaiset eivät hyväksy sellaista ammuskelua. Ne, jotka niin tekevät, ovat tyetty ryhmä, joka ei edusta kansaa ja kansakuntaa."


title: Ihmisoikeudet Palestiinassa

text:
29.2.2008 Hamasin parlamentaarikko Fathi Hammad puolusti ihmiskilpikäytäntöä sanoen: "Me haluamme kuolemaa kuten te haluatte elämää."
Siviilit ovat myös vastustaneet rakettien ampumista kotiensa luota Israeliin. Kun 23.7.2004 eräs perhe yritti estää Al-Aqsan Marttyyrien Prikaatin raketin laukaisualustan sijoittamista kotinsa luokse, prikaati ampui perheen pojan ja haavoitti viittä muuta.


title: Jordan Rhodes

text: Jordan Luke Rhodes (s. 5. helmikuuta 1990 Oldham, Englanti) on jalkapalloilija, joka edustaa Englannin Valioliigassa pelaavaa Middlesbroughia. Rhodes on pelipaikaltaan hyökkääjä. Englannissa syntynyt Rhodes sai luvan edustaa Skotlannin jalkapallomaajoukkuetta, sillä hän kävi koulunsa Skotlannissa hänen englantilaisen isänsä Andy Rhodesin pelatessa siellä.


title: Jordan Rhodes

text: Ipswich Townin kasvatti Rhodes oli Ipswichissä kirjoilla vuoteen 2009 asti, mutta ei pelannut seurassa kuin 10 ottelua Mestaruussarjassa. Lähes koko Ipswich-uransa Rhodes oli lainalla alempien sarjatasojen seuroissa.


title: Jordan Rhodes

text: Vuonna 2009 Rhodes siirtyi Englannin Ykkösliigassa pelanneeseen Huddersfield Towniin. Saman vuoden lokakuussa hän teki kahdeksassa minuutissa hattutempun Exeter City FC:tä vastaan. Hän oli Huddersfieldin kauden paras maalintekijä 23 osumallaan kaikissa kilpailuissa ja seuraavana vuonna hän toisti saman tehtyään 22 maalia kaikissa kilpailuissa. Kaudella 2011-12 Rhodes teki kuusi hattutemppua, mukaan lukien viisi maalia 6-0-voitossa Wycombe Wanderersia vastaan ja neljä maalia 4-4-tasapelissä Sheffield Wednesdayta vastaan. Rhodes voitti kaudella 2011-12 Ykkösliigan maalikuninkuuden 36 osumallaan ja hänet valittiin myös liigan parhaaksi pelaajaksi.


title: Jordan Rhodes

text: Elokuussa 2012 Rhodes siirtyi valioliigaseurojen kosiskeluista huolimatta Mestaruussarjan Blackburn Roversiin arviolta kahdeksan miljoonan punnan siirtosummalla. Rhodesin maalitahti jatkui hyvänä ja hänet nimettiin Blackburnin kauden 2012-13 pelaajaksi iskettyään kaudella 26 maalia. Myös seuraavalla kaudella maaleja tuli hyvin, 25 kappaletta 46 ottelussa. Heinäkuussa 2014 Rhodes jatkoi sopimustaan Blackburnissa vuoteen 2019 asti. Kaudella 2014-2015 Rhodes teki 45 ottelussa 21 osumaa. Yhteensä Rhodes pelasi Blackburnin paidassa 159 ottelua tehden 82 maalia.


title: Jordan Rhodes

text: Helmikuussa 2016 Rhodes siirtyi Mestaruussarjan Middlesbrough FC:hen. Syyskuussa 2016 Rhodes teki Middlesbrough'n paidassa valioliigadebyyttinsä Tottenhamia vastaan.


title: Jordan Rhodes

text: Englannissa syntynyt Rhodes valitsi maajoukkuekseen Skotlannin, jossa hän oli käynyt kouluja nuorena. Alle 21-vuotiaiden maajoukkueessa kahdeksassa maaottelussa kahdeksan maalia iskenyt Rhodes on kaikkien aikojen paras maalintekijä. Skotlannin jalkapallomaajoukkueessa debyytti tuli vuonna 2011 Kyprosta vastaan ja ensimmäinen maaottelumaali elokuussa 2012 Australiaa vastaan Edinburghissa.


title: Chakwalin piirikunta

text: Chakwalin piirikunta (pandžabiksi ja , ) on yksi Pakistanin Punjabin provinssin 36 piirikunnasta. Se perustettiin vuonna 1985 yhdistämällä osa Attockin ja Jhelumin piirikunnista. Piirikunta rajautuu pohjoisesta Rawalpindin ja Attockin piirikuntiin, idästä Jhelumin piirikuntaan, etelästä Khushabin piirikuntaan ja etelästä Mianwalin piirikuntaan.


title: Chakwalin piirikunta

text: Vain 12 % Chakwalin yli miljoonasta asukkaasta asuu kaupungeissa, mikä tekee siitä Punjabin maaseutupainotteisimman piirikunnan. Piirikunta on jaettu viiteen tehsiliin: Chakwal, Choa Saidan Shah, Kallar Kahar, Lawa ja Talagang.


title: Matt Bartkowski

text: Matthew Richard ”Matt” Bartkowski (s. 4. kesäkuuta 1988 Pittsburgh, Pennsylvania) on yhdysvaltalainen jääkiekkopuolustaja, joka edustaa NHL-seura Boston Bruinsia. Bartkowski laukoo vasemmalta. Hän on 185 senttimetriä pitkä ja painaa 89 kilogrammaa.


title: Sergei Litvinov (s. 1986)

text: Sergei Sergejevitš Litvinov (s. 27. tammikuuta 1986 Rostov-on-Don, Neuvostoliitto) on venäläinen moukarinheittäjä. Hänen isänsä ja valmentajansa on moukarinheiton maailmanmestari ja olympiavoittaja Sergei Litvinov. Litvinov nuoremman ennätys on vuonna 2012 Moskovassa heitetty 80.98. Hän oli Valko-Venäjän kansalainen 15. heinäkuuta 2008 saakka, sitten Saksan kansalainen vuoden 2010 loppuun, minkä jälkeen on edustanut Venäjää.


title: Sergei Litvinov (s. 1986)

text: Hän voitti pronssia vuoden 2014 EM-kisoista Zürichistä tuloksella 79.35. Litvinov voitti niin ikään pronssia vuoden 2013 kesäuniversiadeista Kazanista. Yleisurheilun MM-finaalissa 2009 Berliinissä Litvinov sijoittui viidenneksi tuloksella 76.58. Hän oli viides myös Pekingin MM-kilpailuissa 2015 tuloksella 77,24. MM-finaalissa Litvinov oli myös vuonna 2013 Moskovassa. Tuolloin sijoitus oli yhdestoista.


title: Sergei Litvinov (s. 1986)

text: 183 senttimetriä pitkä ja 105 kiloa painava Litvinov edusti aiemmin Eintracht Frankfurtia. Nykyään hän edustaa mordvalaista seuraa.


title: Sergei Litvinov (täsmennyssivu)

text: Sergei Litvinov on seuraavien henkilöiden nimi:


title: Notostylopidae

text:
Notostylopidae oli lahkoon Notoungulata kuulunut heimo, joka eli Etelä-Amerikassa. Heimon lajit muistuttivat ulkonäöltään kaniinia ja niiden hampaat
olivat samanlaiset kuin jyrsijöillä.


title: Ornön kirkko

text: Ornön kirkko () on Ornön saarella Haningen kunnassa Ruotsissa sijaitseva kirkkorakennus. Kirkko rakennettiin vuosina 1883-1886 arkkitehti Ludvig Hawermanin suunnitelmien mukaan ja se on kopio Jämtlandissa sijaitsevasta Gillhofin kirkosta. Tällä kirkolla on ollut kaksi edeltäjää saarella. Ensimmäinen kappeli rakennettiin luultavasti 1300-luvun lopussa ja vuonna 1652 rakennettiin suurempi kirkko, jonka venäläiset tuhosivat vuonna 1719. Vuonna 1771 rakennettiin hautakappeli kirkon luoteiskulmaan ja sen lisäksi asehuone. Kirkko paloi kokonaan vuonna 1881 ja nykyinen kirkko valmistui viisi vuotta palon jälkeen.


title: Snapchat

text: Snapchat on sosiaalisen median palvelu, jonka kehittivät Stanfordin yliopiston opiskelijat Evan Spiegel ja Jonathan May. "Snap"-sanalla viitataan lähetettävään kuvaan tai videoon ja sanalla "chat" taas sovelluksen chat-puoleen, jossa voi lähettää pelkkää tekstiä. Käyttäjä voi ottaa kuvia ja videoita, lisätä niihin tekstiä ja "tarroja" eli erilaisia kuvakkeita sekä lähettää niitä joko palvelun muille käyttäjille tai julkiseen ""My Storyyn"" (). Siihen lisätyt snäpit ovat käyttäjän kanssa kavereita olevien muiden Snapchat-käyttäjien nähtävissä 24 tunnin ajan kuvan julkaisusta eteenpäin. Snapchatin käyttäjät voivat itse seurata, kuinka monta katsojaa heidän omilla My Story -snäpeillään on ja säätää asetuksista, ketkä heidän My Story -snappinsa näkevät. Otettuja kuvia tai videoita kutsutaan Suomessa "snäpeiksi", ja snapchattia kutsutaan ”snäpiksi”.


title: Snapchat

text: Käyttäjä voi määrittää ajan, kuinka kauan snäpit näkyvät vastaanottajan laitteessa yhdestä kymmeneen sekuntiin . Päivityksen ansiosta voi määrittää kuvan pysyvän ”ikuisesti” ruudulla, eli katsojan pitää klikata kuvasta pois. Määritetyn ajan jälkeen snäpit poistetaan vastaanottajan Snapchat-sovelluksesta ja Snapchatin palvelimilta. Lähettäjä voi halutessaan tallentaa ottamansa kuvat ja videot omassa laitteessa olevaan galleriaan. Myös vastaanottajat voivat halutessaan tallentaa saamansa snäpit ottamalla niistä ruutukaappauksen tai käyttämällä tarkoitukseen sopivaa ruudunkaappaussovellusta.


title: Snapchat

text: Helmikuussa 2018 Snapchat teki ison päivityksen ulkoasuunsa. Päivitys sai suurilta osin negatiivisen vastaanoton sovelluksen käyttäjiltä. Snapchat ilmoitti, ettei palauta entistä versiota takaisin, vaan käyttäjien pitäisi tottua ajan kanssa nykyiseen.


title: Snapchat

text: Snapchatissa voi lähettää kuvia, videoita ja tekstiä muille. Kuvia ja videoita voi muokata tekstillä, hymiöillä ja piirroksella. Vuonna 2015 Snapchattiin julkaistiin päivittäin vaihtuvat "filtteri"-nimellä kutsutut erilaiset kasvoja muokkaavat toiminnot. Niistä suosituimmaksi on noussut "koirafiltteri", joka ei poistu ollenkaan toisin kuin muut filtterit ennen kuin ne palaavat uudestaan. Vuonna 2016 Snapchattiin tuli mahdolliseksi soittaa internet-yhteyden avulla maksuttomia ääni- ja videopuheluita. Snapchatissa on myös Best Friend -lista, jonne kerääntyy lista ihmisistä, joiden kanssa lähetätte eniten snäppejä toisillenne. Jos snäppejä lähettää toisen kanssa kolmena vuorokautena niin, että molemmat lähettävät toisilleen ainakin yhden snäpin 24 tunnin kuluessa, henkilöille tulee "streak", joka kertoo, kuinka monta vuorokautta he ovat lähetelleet toisilleen snäppejä niin, ettei välissä ole ehtinyt olla 24 tuntia. Jos 24 tuntia ylittyy eivätkä molemmat osapuolet ole lähettäneet toisilleen snäppiä, "streak" katkeaa.


title: Snapchat

text: Marraskuussa 2015 Snapchat kertoi verkkosivullaan, että sillä on maailmanlaajuisesti yli 100 miljoonaa käyttäjää päivässä. Heistä noin 60 prosenttia tekee itse sisältöä. Snapchatin mukaan palvelussa katsotaan yli 5 miljardia videota joka päivä.


title: Snapchat

text: Suomessa Snapchatin käyttäminen on yleistynyt etenkin vuoden 2015 aikana, jolloin se sai runsaasti mediahuomiota. Nuorten keskuudessa sitä on kuitenkin käytetty laajalti jo vuodesta 2014 lähtien.


title: Snapchat

text: Lokakuussa 2015 julkaistun kyselyn (Polaris Nordic Digital Music Survey 2015. YouGov, Teosto, Tono, Koda, 2015) mukaan Snapchatia käyttäisi noin 8 % 12-65-vuotiaista suomalaisista. Nuorten 12-17-vuotiaiden osalta lukema olisi samaisen kyselyn mukaan 38 %, mutta tähän lukemaan tulee suhtautua varauksella kyseisen ikäisten vastaajien pienen määrän vuoksi.


title: Snapchat

text: Suomalaisia Snapchat käyttäjiä voi hakea Snappaajat.fi-sivuston kautta. Sinne jokainen Snapchat-käyttäjä voi luoda oman profiilin.


title: Snapchat

text: 4. marraskuuta 2014 Snapchat sai kaksi pistettä seitsemästä Electronic Frontier Foundation -järjestön pikaviestinvertailussa, jossa keskityttiin yksityisyyteen ja tietoturvaan. Snapchat sai yhden pisteen siitä, että se salaa käyttäjän ja palvelimen välisen viestinnän sekä toisen siitä, että ulkopuolinen taho on tarkastanut lähdekoodin viimeisen 12 kuukauden aikana. Snapchat menetti pisteitä siitä, ettei yhteydenpitoja salata avaimilla, joihin ylläpitäjillä ei ole pääsyä, käyttäjät eivät voi varmistaa, ettei yhteydenpidossa ole tapahtunut mies välissä -hyökkäystä, menneet viestit eivät ole turvattuja, jos vanhat salausavaimet varastetaan, lähdekoodi ei ole avoin itsenäiselle tarkastelulle eikä turvasuunnittelua ole dokumentoitu riittävän hyvin.


title: Snapchat

text: Marraskuussa 2015 Snapchatin uudet käyttöehdot herättivät kritiikkiä, sillä niiden mukaan käyttäjien My Story -julkaisujen oikeudet kuuluvat pysyvästi Snapchat-yhtiölle ja sillä on lupa säilyttää sekä käyttää niitä laajoin oikeuksin myös 24 tunnin julkaisuajan jälkeen.


title: Kévin Menaldo

text: Kévin Menaldo (s. 12. heinäkuuta 1992 Bordeaux, Ranska) on ranskalainen seiväshyppääjä. Hänen sisärataennätyksensä on Clermont-Ferrandissa vuonna 2018 hypätty 588. Ulkona hän on hypännyt parhaimmillaan 583 Forbachissa toukokuussa 2017.


title: Kévin Menaldo

text: Menaldo voitti pronssia vuoden 2014 EM-kisoissa tuloksella 570. Menaldo jakoi pronssisijan Jan Kudličkan kanssa. Vuoden 2015 MM-kilpailuissa Pekingissä Menaldo oli finaalin kuudes tuloksella 580.


title: Kévin Menaldo

text: Vuoden 2013 Välimeren kisoissa Menaldo voitti hopeaa. Saman sijan hän saavutti alle 20-vuotiaiden EM-kisoissa 2011 Tallinnassa.


title: Kévin Menaldo

text: Menaldo edustaa Entente Franconville Cesamea.


title: HMS Valiant (1863)

text: HMS Valiant oli Ison-Britannian merivoimien vuonna 1861 vesillelaskettu Hector-luokan panssarifregatti. Vuonna 1868 valmistunut alus romutettiin vuonna 1957.


title: HMS Valiant (1863)

text: Isaac Wattsin suunnittelema alus tilattiin 12. tammikuuta 1861 alun perin Millwallista Westwood & Baillielta, jonka ajauduttua konkurssiin tilaus siirrettiin vielä samana vuonna Thames Ironworks and Shipbuilding Companylle Leamouthiin Lontooseen. Köli laskettiin 1. helmikuuta 1861 ja alus laskettiin vesille 14. lokakuuta 1863. Alus valmistui telakan konkurssin ja aseistukseen tehtyjen muutosten vuoksi vasta 15. syyskuuta 1868.


title: HMS Valiant (1863)

text: Alus siirrettiin reserviin elokuuss vuonna 1885 Devonportissa. Se sijoitettiin satamapalvelukseen 1897 varastolaivaksi ja alus nimettiin 1904 "HMS Indus IV":ksi. Alus nimettiin uudelleen 1916 "HMS Valiant (Old)iksi" ja edelleen "HMS Valiant III":ksi 3. tammikuuta 1918. Vuonna 1924 alus muutettiin kelluvaksi polttoainevarastoksi, missä tehtävässä se palveli romuttamiseensa saakka. Alus saapui 9. joulukuuta 1956 romutettavaksi Zeebrüggeen.


title: Eric Dier

text: Eric Dier (s. 15. tammikuuta 1994 Cheltenham, Englanti) on englantilainen jalkapalloilija, joka pelaa Englannin Valioliigan Tottenham Hotspurissa ja Englannin jalkapallomaajoukkueessa. Kauteen 2014–2015 asti hän pelasi pääsääntöisesti keskuspuolustajan roolia sekä ajoittain tuurasi loukkaantuneita pelaajia oikeana laitapuolustajana. Kaudesta 2015–2016 lähtien Dier on pelannut puolustavana keskikenttäpelaajana.


title: Eric Dier

text: Dier on pelannut Englannin maajoukkueessa yli 30 ottelua. Hän oli mukana EM-kilpailuissa 2016 ja MM-kilpailuissa 2018, joista jälkimmäisissä Englanti sijoittui neljänneksi.


title: Eric Dier

text: Dier muutti perheensä mukana Portugaliin alle kymmenvuotiaana ja pelasi juniorivuodet Sporting Lissabonin joukkueessa. Englantiin ja Tottenhamin joukkueeseen hän muutti vuonna 2014.


title: Kuva (täsmennyssivu)

text: Kuva voi viitata seuraaviin:


title: Saint Helenan punta

text: Saint Helenan punta (SHP) on Saint Helenan saaren rahayksikkö, joka on käytössä myös Ascensionin ja Tristan da Cunhan saarilla. Rahayksikkö on sidottu Englannin puntaan. Kolikoiden ja seteleiden ulkonäöt ja nimitykset vastaavat suurilta osin Yhdistetyssä kuningaskunnassa käytettyjä. Saint Helenan punta jakaantuu 100 penceen.


title: Assodé

text: Assodé on muinainen kaupunki Nigerin Aïrvuoristossa. Se sijaitsee Agadezin alueen Arlitin departementin Timian kunnassa samannimisen kuivuneen joenuoman varrella.


title: Assodé

text: Aïrvuoristoon 1100-luvulla muuttaneiden issandalan-tuaregien perustamaa Assodéa pidetään alueen vanhimpana kaupunkina. Se oli yksi Saharan poliittisista ja taloudellisista keskuksista. Kel gress ja kel owey -heimojen välisen valtataistelun seurauksena alueen karavaanikauppa siirtyi ensin Tadelizaan ja sen jälkeen Tin Chamaniin ja lopulta Agadeziin. Assodé säilyi Kel owey -heimon päällikön anastafidetin asemapaikkana 1910-luvun lopulle saakka, jolloin kaupunki jäi autioksi. Vuoden 2001 väestönlaskennassa Assodé mainitaan vedenottopaikkana, jossa oli 169 asukasta.


title: Assodé

text: Kaupungista on säilynyt kivestä rakennettujen asuin- ja talousrakennusten sekä suuren moskeijan rauniot. Arkeologisissa kaivauksissa tehtyjen esinelöytöjen radiohiiliajoituksen perusteella se on syntynyt 1300-luvulla ja oli suurimmillaan 1500–1600-luvuilla. Kaivauksissa löydetty keramiikka on samanlaista kuin muissa kel owey -heimoon liittyvissä kohteissa.


title: Idles

text: Idles (myös "Idélès", ) on kylä, kunta ja keidasalue Algerian Tamanrassetin maakunnassa. Se sijaitsee Ighargharin laaksossa Ahaggarvuoristossa Saharan keskiosassa. Kunnassa on 4 900 asukasta (vuonna 2008).


title: Idles

text: Idlesin kunta käsittää Ighargharenin laaksoa rajoittavat Aleksodin, Tédefestin, Turhan ja Eğérén vuoret sekä Amadghorin ja Ameğîdin tasangot. Idlesin kylä koostuu keskuskylän lisäksi Idebnânin korttelista sekä Ésewelin, Imsawenin ja Tifôkrawînin pikkukylistä. Kuntaan kuuluvat myös Hirafokin, Mertoutekin ja Amguidin kylät sekä entisten paimentolaisten muodostamat Istenin, Talezzitin, Tamôdehetin ja Abdenézén asutukset.


title: Idles

text: Tuaregipäällikön asemapaikkana tunnetun Idlesin vakituinen asutus koostui 1800-luvulla muutamista Touatin alueelta muuttaneista maanviljelijöistä. Vuonna 1955 kylässä oli vain 250, mutta vuonna 1986 jo yli tuhat asukasta. He ovat etupäässä tuaregeja ja mustien orjien jälkeläisiä. Seudun perinteinen elinkeino on keinokasteluun perustuva hedelmien ja vihannesten viljely. Nykyään monet saavat elantonsa pienimuotoisesta kaupankäynnistä ja erilaisista julkisista palveluista. Kunnassa on kymmenkunta alakoulua, keskikoulu, naisten ammattikoulu ja lukuisia koraanikouluja.


title: Idles

text: Matkailijoita houkuttelevat Mertoutekin kalliomaalaukset ja vuorikiipeilyyn soveltuvat Oudanin kalliorinteet, jotka tunnetaan paremmin nimellä Garet-el-djenoun. Ahaggarin asukkaat islaminuskoon 1000-luvulla käännyttäneen Aggag-Aleminen hautapaikka on vuotuinen pyhiinvaelluskohde. Ouksemin kraatterin natronia hyödynnetään ajoittain perinteisin menetelmin. Amadghorin suolaesiintymät ylläpitivät aikoinaan hausojen maahan suuntautunutta karavaanireittiä.


title: Azawagh

text: Azawagh (myös "Azawaγ", "Azawaq", "Azawak") on muinainen jokilaakso Nigerin ja Malin rajalla. Se saa alkunsa Aïrvuoriston ja Tigidditin kalliorinteen vadeista, yhtyy pohjoisesta tulevaan Timmersoïhin ja laskee Nigerjokeen Niameyn alapuolella. Sadekausina laaksoon muodostuu väliaikaisia tulvajärviä. Tuaregipaimentolaiset hyödyntävät sen kasvillisuutta ja kaivoja. Alajuoksulla laakson niminä ovat Dallol Bosso ja Boboye. Laajemmassa merkityksessä Azawaghiksi kutsutaan viidenneltätoista pohjoiselta leveysasteelta Saharaan ulottuvaa paimentolaisvyöhykettä. Toisinaan se tarkoittaa samaa kuin Azawad.


title: Äetsän lyhyttavaratehtaat

text: Äetsän lyhyttavaratehtaat (tuotemerkki ÄLY) oli Äetsässä toiminut teollisuuslaitos, jonka perusti vuonna 1929 Lauri Anselmi Hellström (1893–1977). Tehtaiden valmistamia tuotteita olivat mm. sarvi-, galaliitti- ja selluloidikammat, piiput, savukeimukkeet, tupakkapussit, kukkarot ja lompakot, sukka- ja hihanauhat, vyöt, salkut ja olkaimet. Oman valmistuksen ohella yritys toi maahan tupakointivälineitä, selluloidi- ja kumitavaroita, leluja sekä kodin koriste- ja käyttötavaraa. Työntekijöitä oli enimmillään noin 60–70.


title: Äetsän lyhyttavaratehtaat

text: Huittisten Keikyässä syntyneen Lauri Hellströmin isä teki sarvikampoja ja kutomasukkuloita, ja poika osallistui jo nuorena niiden myymiseen. Aluksi hän välitti isänsä ja muiden keikyäläisten käsityöläisten tuotteita paitsi Suomeen, myös Viroon ja muihin Baltian maihin, joista toi maahan raaka-aineita. Vuoden 1928 paikkeilla hän hankki auton, jolla hän kiersi tekemässä tukkukauppaa. Seuraavana vuonna oli aika avata oma tehdas Äetsän rautatieaseman lähelle. Oma nelikerroksinen teollisuuskiinteistö valmistui 1933.


title: Äetsän lyhyttavaratehtaat

text: Hellström kehitti tehtaissaan kampojen käsityövalmistuksen koneelliseksi teollisuudeksi. 1930-luvulla Äetsän lyhyttavaratehtaat oli vanhin ja suurin täysin koneistettu kampatehdas Suomessa. Tehtaista muodostui myös seudun nahka- ja laukkuteollisuuden uranuurtaja, joka myi laukkuja muun muassa Hollantiin, Ruotsiin, Saksaan ja Tanskaan.


title: Äetsän lyhyttavaratehtaat

text: Sotien jälkeen tehtaiden menestys alkoi hiipua, kun verotus suosi tehdastuotannon sijasta kotivalmistusta, josta ei tarvinnut maksaa liikevaihtoveroa. Hellströmin yritys siirtyi kotityönä tehtyjen ja maahantuotujen tuotteiden välitykseen laajan kauppaedustajaverkoston avulla. Kesäkuussa 1960 tehtaiden koneet myytiin huutokaupalla.


title: Äetsän lyhyttavaratehtaat

text: Lauri Hellström kuoli 1977, ja Äetsän lyhyttavaratehtaat poistettiin kaupparekisteristä vuonna 1981.


title: Panama-skandaali

text: Panama-skandaali oli Ranskassa vuonna 1892 julkisuuteen tullut korruptioskandaali, joka liittyi Panaman kanavaa rakentaneen yhtiön talousvaikeuksiin, ja johon oli sotkeentunut suuri joukko tunnettuja poliitikkoja. Tapaus horjutti kolmannen tasavallan poliittista järjestelmää. Panama-skandaalin on sanottu olleen koko 1800-luvun suurin korruptioskandaali. Kanavayhtiön konkurssin vuoksi Panaman kanavan rakentaminen siirtyi myöhemmin Yhdysvalloille.


title: Panama-skandaali

text: Tapahtumien taustana olivat Ferdinand de Lessepsin johtaman kanavayhtiö Compagnie Universelle du Canal Interocéaniquen taloudelliset ongelmat. Suezin kanavan rakennuttajana tunnettu de Lesseps oli perustanut yhtiön vuonna 1881 ja saanut aluksi kerättyä helposti pääomaa sijoittajilta. Rakennustöiden viivästyttyä ja kustannusten kasvettua luultua paljon suuremmiksi sijoittajat alkoivat hermostua ja yhtiön osakkeiden arvo putosi voimakkaasti vuodesta 1885 alkaen. De Lesseps joutui myös luopumaan alkuperäisestä suunnitelmastaan rakentaa avokanava, ja tilasi sen sijaan insinööri Gustave Eiffeliltä suunnitelman kalliista sulkuporttikanavasta, jonka rakentamiseksi tarvittaisiin runsaasti lisää varoja.


title: Panama-skandaali

text: Kanavayhtiön finansseja yritettiin paikata vuonna 1888 keräämällä lainarahaa Ranskan valtion tukeman palkintolainan avulla. Tarvittava lupa tähän hyväksyttiin Ranskan edustajainkamarissa huhtikuussa 1888 ja senaatissa saman vuoden kesäkuussa. Monet ranskalaiset sijoittajat lainasivat yhtiölle suuria rahasummia, joskin suunnitellun 720 miljoonan kultafrangin sijasta saatiin kasaan vain 340 miljoonaa kultafrangia. Rahankeräyksestä huolimatta huonosti johdettu kanavayhtiö ajatutui vuoden loppuun mennessä kassakriisiin ja julistettiin lopulta konkurssiin 4. helmikuuta 1889. Siihen mennessä noin 800 000 ihmistä oli sijoittanut yhtiön osakkeisiin yhteensä noin 1,8 miljardia kultafrangia.


title: Panama-skandaali

text: Kanavayhtiön taloussotkuista käynnistettiin muutaman vuoden viiveellä oikeustutkinta. Syksyllä 1892 sanomalehdet "La Libre Parole" ja "La Cocarde" syyttivät Ranskan hallituksen ministereitä rikoskumppanuudesta yhtiön johdon kanssa. Ilmeni, että kanavayhtiö oli lahjonut lukuisia poliitikkoja, pankkeja ja lehdistöä varmistaakseen vuoden 1888 lainapäätöksen hyväksymisen. Todisteet lahjonnasta kaivoi esiin lehtimies Édouard Drumont. Varsinkin oppositiossa olleet rojalistit tarttuivat tapaukseen voidakseen hyökätä vallassa olleita tasavaltalaisia vastaan. Rojalistinen kansanedustaja Jules Deldhaye väitti yli 150:n edustajainkamarin jäsenen ottaneen vastaan lahjuksia. Tapausta tutkimaan asetettiin parlamentaarinen komitea. Syytetyiksi joutui lopulta kaikkiaan 510 kansanedustajaa ja kuusi ministeriä. Iäkäs Ferdinand de Lesseps ja hänen poikansa Charles joutuivat oikeuteen. Skandaalin seurauksena Émile Loubet’n hallitus erosi 28. marraskuuta 1892.